qundao/data-zh-poetry huggingface dataset:
曾吏部壽詩集老杜句
作者：樓鑰
朝代：宋

刺史諸侯貴，春城海水邊。
層城臨媚景，水合數百源。
山色佳有餘，雲門吼瀑泉。
遊山憶謝公，頻遊任履穿。
三寸如黄金，朱橘不論錢。
瀟灑到江心，石瀨月娟娟。
翠華擁吳岳，誰扶黄屋尊。
御榻在嵽嵲，佳氣拂周旋。
多除南省郎，一麾出守還。
城中賢府主，今之黄潁川。
筆落驚風雨，談論淮湖奔。
羣書一萬卷，分明在眼前。
老氣橫九州，黄鵠摩蒼天。
歷職漢庭久，磊落映時賢。
否臧太常議，正直朱絲弦。
東下姑蘇臺，戮力効鷹鸇。
謁帝似馮唐，明公獨妙年。
列宿頓輝光，馨香粉署妍。
卿月昇金掌，等級敢比肩。
巢許山林志，虛心味道玄。
此邦承平日，接近與名藩。
時節立復度，水旱其數然。
百谷漏波濤，狂風大放顛。
江流氣不平，地軸爲之翻。
人烟眇蕭瑟，茅茨寄短椽。
凋瘵滿膏肓，誅求何多門。
至尊方旰食，鴻雁美周宣。
平生方寸心，窮年憂黎元。
恐辜明主恩，筋力不辭煩。
晨趨閶闔內，應對如轉環。
制可題未乾，御札早流傳。
斯人亦何幸，已聞動行軒。
滯務茲一掃，煩苛法令蠲。
撫養甚分明，連檣並米船。
蜂蠆不敢毒，歌笑輕波瀾。
驕陽化爲霖，江鳴夜雨懸。
公鎮踰歲月，人安若泰山。
且如今年冬，祁寒爲之暄。
蕭蕭理體靜，迥出諸侯先。
何時降璽書，誰能叫帝閽。
絲綸實具新，載渥照乾坤。
借問今何官，蓬萊漢閣連。
鴛鷺回金闕，會是正陶甄。
煊赫舊家聲，風流今尚存。
嚴家聚德星，文雅見天倫。
曾參與游夏，寔爲親弟昆。
潘輿送喜頻，堂後自生萱。
國與大名新，中堂有神僊。
令子各清標，芝蘭疊璵璠。
今朝烏鵲喜，僊鶴下人間。
甘作老人星，晨霞朝可餐。
但求椿壽永，何曾藉偓佺。
獻壽更稱觴，肅肅秩初筵。
爛漫倒芳樽，華燭蟠長烟。
清朝燕賀人，佳句染華牋。
吾非文人特，不敢廢詩篇。
顧惟魯鈍姿，喧爭懶著鞭。
出遊翰墨場，常受衆目憐。
尚爲諸侯客，坐客寒無氈。
未見有知音，非理誰與論。
始知賢主人，見我顔色溫。
包蒙忻有擊，豁達露心肝。
竊效貢公喜，兼盡賓主歡。
吹噓人所羨，推轂期孤鶱。
曾無逸郎中名燕居曰和三續社有詩次韵
作者：樓鑰
朝代：宋

通地通天祇箇中，千岐雖別大都同。
兩家偶爾流傳盛，一貫臨之內外融。
欲境掃開心在我，浮雲散盡月當空。
感而通者從來話，不感須知自有通。
月夜汎舟姚江
作者：樓鑰
朝代：宋

秋暑不可能，幾思泛中川。
晚來興有適，溪船偶及門。
涼月纔上弦，平潮可黄昏。
倚楫縱所如，卧看龍泉山。
長虹跨空闊，過之凜生寒。
坐穩興益佳，夜氣方漫漫。
草蟲鳴東西，飛烏相與還。
仰頭數明星，垂手摇碧瀾。
坐客惜此景，不及携清樽。
無酒要不惡，徜徉足幽歡。
幽歡有何好，叩舷澹無言。
朝退
作者：樓鑰
朝代：宋

謝事不得去，趨朝愈更難。
誰憐八旬老，日冒五更寒。
指凍怯持笏，腰酸强踞鞍。
細思誰縛汝，只合挂衣冠。
木藴之國博遷居·其一
作者：樓鑰
朝代：宋

寄齋今日又遷居，門巷相過五尺餘。
王子何妨借人屋，淵明不必愛吾廬。
大千眼裏無非寄，三十乘中皆是書。
祀竈卜鄰無用爾，祇今天上有鋒車。
木藴之國博遷居·其二
作者：樓鑰
朝代：宋

名大人稱屈，心閒我自餘。
言詩今子貢，作賦古玄虛。
鳳沼定平進，鷗盟殊未疎。
潭潭府中去，只作寄齋居。
朱南劍挽詞·其一
作者：樓鑰
朝代：宋

再世文章伯，三朝侍從臣。
傳家推篤學，游宦肯謀身。
別駕歌章水，甘棠想劍津。
虛堂兩遺像，誰不倍傷神。
朱南劍挽詞·其三
作者：樓鑰
朝代：宋

棋戰久不對，詩盟亦寖寒。
方期會真率，乃爾變悲歡。
歲晚本無憾，情深那忍看。
佳城何處是，東望涕汍瀾。
朱南劍挽詞·其二
作者：樓鑰
朝代：宋

朔望第一客，巡寮意更親。
有詩欣和韵，不飲喜娛賓。
名帖藏中古，珍茶試早春。
據鞍猶矍鑠，何遽迹成陳。
朱坡史居士挽詞·其一
作者：樓鑰
朝代：宋

巖邑富人物，才惟史氏多。
流傳有丹桂，遺逸歎朱坡。
學飽終難售，詩成祇自哦。
空餘著書在，令子挹餘波。
朱坡史居士挽詞·其二
作者：樓鑰
朝代：宋

交友俱名士，儀曹禮意周。
使華臨夏口，詩興共南樓。
喜得江山助，還同汗漫游。
更煩賢宅相，相與發潜幽。
朱婺州挽詞
作者：樓鑰
朝代：宋

治行古循吏，風稜真諫官。
鋤姦清遠徼，持重息羣讙。
久弄趙堯印，重彈貢禹冠。
去天才尺五，惜不見長安。
朱季公寄詩有懷真率之集次韻
作者：樓鑰
朝代：宋

伊昔羊尹臨丹陽，真率之名初濫觴。
香山尚齒當會昌，卧雲不羨坐巖廊。
七人各列官與鄉，年德俱高世所臧。
丙午同甲遥相望，清談生風想琅琅。
耆英人物尤軒昂，賦詩遠追白侍郎。
文富歸休壽而康，衣冠十二何鏘鏘。
吾鄉五老如鴈行，至今月評尚推揚。
家舅仕宦接王楊，眉壽遂及渭水姜。
我如傷禽趁鸞凰，忽驚騎箕歸銀潢。
向來雅約猶寶藏，菜羹草具烹彘肪。
四皓中間有夏黄，藹藹義風誇句章。
年來抱痾久在牀，同社闊別如河梁。
君嘗遠宦踰沅湘，又向封川憇甘棠。
瘴雨蠻煙暗桄榔，何時歸安朝士坊。
忽傳新詩几生光，歛衽正色而寒芒。
詩境幾成破天荒，徐爲續貂未須忙。
靜揣歸期應未央，歸縱未衰亦老蒼。
莫年甘與子同裳，何事相望天一方。
李公執挽詞·其一
作者：樓鑰
朝代：宋

乃翁志欲卧煙霞，宅枕清江欲泛槎。
心地共知容渤澥，夢魂曾不到京華。
伯魚久已聞賢訓，魏子端能起外家。
瀰望三江梁下水，隴西德澤信無涯。
李公執挽詞·其二
作者：樓鑰
朝代：宋

未甘辛苦去朝天，故作逍遥陸地仙。
老子平生萬事足，人間五福一身全。
厭看日月同奔驥，擺脫塵煩等蛻蟬。
重到江頭人不見，曉風吹淚忽潸然。
李刪定挽詞·其一
作者：樓鑰
朝代：宋

積善務增厚，求名惟恐多。
白圭寧有玷，古井竟無波。
議法資修定，監州極撫摩。
佳兒傳素業，留眼看巍科。
李刪定挽詞·其二
作者：樓鑰
朝代：宋

冰玉心相照，誰云內舉私。
深居無浪出，清節畏人知。
尚憶紫芝宇，無慙有道碑。
填空雨黄葉，西望不勝悲。
李堯卿挽詞
作者：樓鑰
朝代：宋

里社久相從，知君陰有功。
救人多藥喜，持論耻雷同。
素業諸郎在，浮生一夢空。
淒涼宋清傳，健筆媿河東。
李度支挽詞·其一
作者：樓鑰
朝代：宋

忽作堂堂去，門前爵已羅。
夢隨彈指斷，事向盖棺多。
心繫六州鐵，身傾千丈坡。
喑喑晝夜哭，柰此敬姜何。
李度支挽詞·其二
作者：樓鑰
朝代：宋

孰匪同升素，君於我最親。
詞章傳自舊，翰墨恍猶新。
別去情逾篤，歸來跡遽陳。
無從效經紀，悲結淚沾巾。
李才翁賀除天官次韵·其一
作者：樓鑰
朝代：宋

九年奔走祇思閑，歸夢時時墮故山。
已媿演綸詞禁上，更堪曳履侍臣閒。
官曹顧我空無補，世事惟君了不關。
但欲相從游物外，不應久此玷清班。
李才翁賀除天官次韵·其二
作者：樓鑰
朝代：宋

我居銓部閙簪裾，終羨寒窗只蠹魚。
每念故交今有幾，况如盛德豈容疎。
京塵共嘆催人老，市道誰知有隠居。
久苦筆端枯渴甚，楚波正欲借君餘。
李撫州挽詞·其一
作者：樓鑰
朝代：宋

與物初無忤，臺評反謂傾。
麾符成漫仕，林壑寄平生。
跪履嗟何晚，揮犀空復情。
天台隔風浪，無地拜佳城。
李撫州挽詞·其三
作者：樓鑰
朝代：宋

蚤歲文聲振，長沙見賈生。
積薪看晚輩，推轂致名卿。
子舍真連璧，生涯付短檠。
風流今李漢，極口贊冰清。
李撫州挽詞·其二
作者：樓鑰
朝代：宋

李下真無徑，門前可設羅。
詩如翰林逸，書似鄴侯多。
奇字今誰問，遺編尚不磨。
從來好哀挽，薤露忍興歌。
李文授和所贈老融詩復次韻爲謝
作者：樓鑰
朝代：宋

鄴侯插架書最多，筆力雄奇天所命。
萬人海中深閉門，理窟搜尋到幽夐。
我詩無律如山謳，形穢豈堪珠玉映。
時時歸夢入故山，曳杖松間記投暝。
因君佳句撩秋思，便欲歸尋舊三徑。
兼旬足痹不良行，况復炎蒸如釜甑。
夜來一雨洗河漢，簷溜涓涓清入聽。
晨興剝啄誰叩門，乃有同聲喜相應。
讀之恍若濯清風，自覺昏眸怯明鏡。
伊余何幸點班行，結交往往多名勝。
夫君平處顧清新，解道澄江如練浄。
從今我乃得四友，不特官梅動詩興。
推枕裁詩謝高致，扶憊摇毫心靡定。
舊聞讀檄愈頭風，今頼長篇起衰病。
李起宗舍人悠然亭
作者：樓鑰
朝代：宋

遠游蜀道歷艱難，徑上甘泉豹尾間。
荷橐忽思辭北省，拂衣自喜見南山。
當時旁舍基猶在，回首垂髫鬢已斑。
先友碑陰盡陳迹，寒空依舊濕煙鬟。
東谷
作者：樓鑰
朝代：宋

舊說東柯谷，茲來到此山。
樹深煙冉冉，花落雨潺潺。
有客禮師塔，何人叩祖關。
天連秋水遠，此意尚人間。
東陽遇雨
作者：樓鑰
朝代：宋

萬壑千巖已飽看，更尋佳處爲開顔。
無端早上一番雨，遮盡東陽縣裏山。
枕上
作者：樓鑰
朝代：宋

不守庚申不坐禪，老來觸事總悠然。
天明門外無來客，儘好蕭蕭聽雨眠。
林和叔侍郎龜潭莊
作者：樓鑰
朝代：宋

頃年曾記游花谿，宗樞潭府谿之湄。
徘徊其上嘆秀爽，宜有英才瑞明時。
巖巖林公天與奇，勁氣不爲金石移。
少以六義鳴上庠，游宦所至英聲馳。
瀾翻薦口徹旒冕，通籍直上黄金閨。
出宰長城如卓魯，至今遺愛人歌之。
入朝一冠御史豸，臺綱振厲先光輝。
光宗聖度如天大，俾承舊制形宸奎。
言所當言公不屈，上喜抗直深倚毗。
歷居三院上橫榻，首尾獨擊及四期。
擢居小天不肯住，遠指章貢把一麾。
政成召節不旋踵，神與清漲促公歸。
代言批敕節彌勵，藜藿不採非公誰。
竟以松班分制閫，海邦雖陋不鄙夷。
撫摩赤子厪一稔，功利及物難周知。
公方在臺我立螭，臺省相望心事齊。
皇上初政公賜環，我居青瑣公紫薇。
時平論事同努力，寄名雷霆如恐遲。
我求外補徑投閒，公亦出關喜相隨。
受廛親見賢郡侯，攀轅卧轍同旄倪。
公時自謂二宜去，吏民猶誦三不欺。
棠陰蔽芾勿翦伐，萬人來往城南隄。
書來不復說餘事，頗言別墅躬鉏犁。
頻年日涉愈成趣，去家三里共游嬉。
首崇御札極尊閤，又以副墨登之碑。
非欲自詫稽古力，鋪張聖德彰仁慈。
猶記殿上爭挽衣，咫尺龍顔犯天威。
坐以漢法當粉齏，廷臣就列仍紳緌。
篋藏常裾不容毀，如以折檻存軒墀。
公嚴十襲我書榜，老臣追往空涕洟。
吾聞一潭浩深綠，上有怪石形如龜。
是爲古麗最佳處，地藏天作公發揮。
大谿橫貫地坦平，演迤明秀山四圍。
十峰歷歷可名數，餘如芙蓉聳天涯。
獨此一山亙里許，中立壁峻難攀躋。
堂名娛老正東南，比漢二疏公庶幾。
海棠炫晝遶欄檻，細數嫣紅遍繁枝。
雜花滿地秀而野，何殊迂叟居洛師。
千歲靈龜巢蓮葉，祝公耆壽登龐眉。
桃花源杳號霞隠，木奴霜後黄金垂。
深可藏書曠可射，初篁細香臨月池。
狎鷗渚邊鷗爲下，觀魚梁上魚不疑。
懸崖石橫筍斜出，拒霜爲城媚清漪。
公既垂車棄軒冕，鴻飛冥冥不受羈。
超然但欲適吾意，抱甕直欲心忘機。
我雖未到景略序，盡錄無心圖畫爲。
花朝月夕景何限，想見晴好雨亦宜。
落霞孤鶩映西日，多少空翠仍烟霏。
此雖見之咏不足，强欲著語是耶非。
兩守寶婺行或止，無由往叩山中扉。
舊聞趙公訪歐陽，千里命駕如呂稽。
清風明月兩閒人，萬口猶傳樂府詩。
我雖掛冠病雙足，頌繫一榻當炎曦。
荷公雖若魚相忘，尺書時來自緘題。
屢索鄙書懶未暇，又恐境勝難爲詞。
茲來督我語益峻，遠寄蜀絹欄烏絲。
爲吾贈詩仍就寫，欲待相好無時衰。
想像試作高堂賦，身知難往心欲飛。
才固不多老更盡，況此病瘁神亦疲。
不如及今爲公作，語成不工不敢辭。
兩家子弟向後日，庶幾二老同襟期。
林復之求僧陳君舉爲寫山谷與俞清老詩而和之次韻
作者：樓鑰
朝代：宋

歸墨氣何銳，爲儒意何闌。
勸沮皆不可，要惟心所安。
何必收澄觀，强欲加巾冠。
余看飲光衣，以次傳阿難。
林德久祕書寄楚辭故訓傳及叶音草木疏求序于余病中未暇因以詩寄謝
作者：樓鑰
朝代：宋

平時感歎屈靈均，離騷三誦涕欲零。
向來傳注頼王逸，尚以舛陋遭譏評。
河東天對最傑作，釋問多本山海經。
練塘後出號詳備，晦翁集註尤精明。
比逢善本窮日誦，章分句析無遁情。
林侯忽又示此帙，正欲參考搴華英。
屬余近歲方苦疾，筆硯廢墮幾塵生。
嘗鼎一臠已知味，始知用工久已成。
況復身到荆楚地，詳究蘭芷聞芳馨。
前此同朝幸相與，錦囊詩文爲我傾。
惜哉不早見此書，病中欲續神不寧。
年老耄及屢求去，倘得掛冠早歸耕。
尚當一一爲尋繹，期以爝火裨明星。
謾揮斐語塞厚意，深媿所報非瓊瑩。
林景思雪巢
作者：樓鑰
朝代：宋

四時不皆雪，陸居本非巢。
高人興寄遠，表此一把茅。
吾非二祖可，夜立寒齊腰。
吾非鳥窠師，結廬真樹梢。
白日照我心，不以見睍消。
兩脚踏實地，風雨無漂摇。
作詩窮益工，寒瘦逼島郊。
落筆句驚人，不復尋推敲。
客至不問誰，淡若君子交。
直氣干霄上，下視鄙斗筲。
富貴頃刻花，誰能等幻泡。
附離如幕燕，自謂漆與膠。
先生閲世熟，兀坐山城坳。
春陽會有時，豈曰終繫匏。
錫山寄雄文，凜然豎髮毛。
我非敢言詩，爲君聊解嘲。
林正惠公挽詞·其一
作者：樓鑰
朝代：宋

愛直趙清獻，忠文范景仁。
累朝推舊德，今日見斯人。
正色欲劘上，敢言寧顧身。
紫樞方大用，惜不究經綸。
林正惠公挽詞·其三
作者：樓鑰
朝代：宋

凜凜古循吏，堂堂真巨公。
死生忘度外，邪正烱胸中。
憂世心誠切，籌邊事已空。
龜潭山下水，流慶與無窮。
林正惠公挽詞·其二
作者：樓鑰
朝代：宋

去國名逾重，還朝道益尊。
清虛懷骨骾，嚴冷带春溫。
公綽真無慾，臧孫尚立言。
騎箕雖永隔，精爽儼如存。
林正惠公挽詞·其四
作者：樓鑰
朝代：宋

百辟素歸重，三朝俱受知。
風稜振臺省，名字落戎夷。
召節叨同命，幾廷踵舊規。
隧銘書不盡，歸泣峴山碑。
桂花方開約客次韵
作者：樓鑰
朝代：宋

久疑巖桂儘遲開，留待生朝伴舉杯。
老去欲尋千日醉，客來同引百花醅。
况臨高閣枝枝秀，好判閑身日日陪。
家釀盡傾君不惜，莫教瓶罄恥爲罍。
桃源圖
作者：樓鑰
朝代：宋

桃源初傳武陵谿，靖節作記人不疑。
其先深避嬴政虐，嘉遯與世真相違。
尚不知漢況晉魏，子孫綿遠無終期。
正如三韓有秦語，傳爲神僊愈難知。
桃林洞府漁人窺，別有天地均四時。
意必智者塞其蹊，不然將爲世所羈。
後人想像作圖畫，但見耋稚咸嬉嬉。
人家隨處成井市，畎畝頗亦分塍畦。
井鬼下照坤之維，方士異人多崛奇。
筠籠二版堅如鐵，能刻景物窮纖微。
浄室給以酒盈斗，一昔圖成了無虧。
同寮欲求第二本，版忽震裂人已非。
夷堅志怪言歷歷，何意今乃親見之。
未知桃源有此否，此事茫昧不可稽。
初疑長房縮地脈，又似照影歸摩尼。
巨麗寫成阿房賦，牽連貌出連昌辭。
采女細數七十二，人言霓裳舞羽衣。
樓閣玲瓏在縹緲，其間恐有太真妃。
刻畫工巧世固鮮，磨以歲月或可爲。
彩鸞唐韵已甚捷，未見神速能如斯。
尚有漁舟傍階墀，咫尺安知前路迷。
天聖已踰三甲子，何人寶藏至今茲。
南豐丈人惠墨本，老眼增明失昏眵。
固知凡蹤不可到，一夢遊僊猶庶幾。
祕之十襲何以報，贈子相好無衰時。
梁仲蒼挽詞·其一
作者：樓鑰
朝代：宋

延賞高三讓，殊科擅一鳴。
元賓文未極，長吉記先成。
妙語遺膏馥，玄談悟死生。
行人痛埋璧，父子若爲情。
梁仲蒼挽詞·其二
作者：樓鑰
朝代：宋

人物如君少，相期上石渠。
博文該四部，篤學富三餘。
淚盡知無及，交深未覺疎。
何時酹墳草，細讀茂陵書。
梁審計挽詞·其一
作者：樓鑰
朝代：宋

壯歲嶄頭角，夷塗試著鞭。
羣公爭倒屣，諸老亦忘年。
論議傾朝譽，功名短世緣。
神傷賢伯仲，風雨夜無眠。
梁審計挽詞·其二
作者：樓鑰
朝代：宋

壽夭固難問，吁嗟不忍言。
嬰啼摧玉樹，衰淚灑芳萱。
事契深羣從，英才愴九原。
悲吟慙楚些，無地與招魂。
梁運使挽詞
作者：樓鑰
朝代：宋

風月詩千首，煙霞宅一區。
三年著朝蹟，一節僨亨途。
南海瞻遺堞，西門破老巫。
才高不盡用，無地寄長吁。
梅仙巖
作者：樓鑰
朝代：宋

梅山遺跡若爲尋，怪石崚嶒一徑深。
未必當時真隠處，清風自覺襲衣襟。
楊州瓊花
作者：樓鑰
朝代：宋

回憶靈根六十年，秋深恨不見芳鮮。
茲從淮上來千里，非比人間聚八仙。
曾有畫圖稱小異，諒應后土愛孤妍。
或言天杖誠虛語，榮悴中分亦偶然。
楊待制挽詞·其一
作者：樓鑰
朝代：宋

望重威無怒，仁深勇有餘。
百年憂國志，滿篋薦賢書。
德政不勝載，才猷未盡攄。
佳兒人物似，真可大門閭。
楊待制挽詞·其三
作者：樓鑰
朝代：宋

蜀用東南彥，皇家屬意深。
貳卿頻報政，上相最知心。
泛宅俱杭葦，同朝擬斷金。
廟廊期引類，疾病兩侵尋。
楊待制挽詞·其二
作者：樓鑰
朝代：宋

蜀道名天險，馳驅敢憚勞。
劍頭懸六印，夢裏益三刀。
漢殿聯簪橐，燕山擁節旄。
惜哉覘國意，不得試龍韜。
楊待制挽詞·其四
作者：樓鑰
朝代：宋

事契因同薦，交情晚益親。
半生文會少，萬里宦游頻。
別後書猶濕，歸來迹遽陳。
何能發潜德，空有淚霑巾。
楊武恭王挽詞·其一
作者：樓鑰
朝代：宋

歷數中興將，誰爲第一功。
兩朝忠衛上，四海雅推公。
富貴無危溢，哀榮有始終。
吾知尚遺恨，不見朔庭空。
楊武恭王挽詞·其三
作者：樓鑰
朝代：宋

父祖成完節，丹心激懦夫。
枕戈梟逆虜，撫劍志伊吾。
忠孝公何媿，哀榮世所無。
從今紫荷橐，接武上亨衢。
楊武恭王挽詞·其二
作者：樓鑰
朝代：宋

勇氣真虓虎，仁心劇放麑。
推鋒多折馘，解縛屢招携。
細柳門堅閉，長楊馬不嘶。
夜深星忽墮，何處問撐犁。
楊武恭王挽詞·其四
作者：樓鑰
朝代：宋

王爵報元勳，臨危更致身。
鯨波飛戰艦，狼子歎江神。
木落淮南暮，塵清塞外春。
功臣誰第一，圖畫在麒麟。
楊聖可棋集余方歸自桃源不及預次韵
作者：樓鑰
朝代：宋

屏處尤便野性慵，故人何幸總相逢。
賦歸敢慕陶彭澤，自免猶睎邴曼容。
棋酒交歡情正洽，江山得助景方濃。
嗟余誤入桃源去，歸路滿城聞晚鐘。
楊花
作者：樓鑰
朝代：宋

杜門無緒看芳菲，見說楊花滿路飛。
謝汝不隨人冷暖，因風翻舞到柴扉。
楊花·其一
作者：樓鑰
朝代：宋

雨壓輕寒春較遲，春深不見柳綿飛。
忽然飛入閒庭院，疑是故人何處歸。
楊花·其三
作者：樓鑰
朝代：宋

爲我輕攀綠柳枝，带花低護笑携歸。
日長深院微風動，要看鬆綿當面飛。
楊花·其二
作者：樓鑰
朝代：宋

柳綿無數糝枝頭，日暖隨風撲畫樓。
萬象可觀惟有雪，喜看晴晝滿空游。
楊花·其四
作者：樓鑰
朝代：宋

野芳庭草是生涯，老去祇宜閑在家。
幾日惜春留不住，小鬟爲我拾楊花。
樊運使挽詞·其一
作者：樓鑰
朝代：宋

妙齡便有老成風，孝友丹心天與通。
師友淵源得西洛，文章聲價冠南宮。
固知夫子才難用，猶喜先生道不窮。
他日鳳泉山下路，幾人下馬拜塋中。
樊運使挽詞·其三
作者：樓鑰
朝代：宋

科目公餘事，南宮第一人。
七閩新使節，三署舊儒臣。
倦拜方辭餽，哀良莫贖身。
家聲知有繼，仙桂兩枝春。
樊運使挽詞·其二
作者：樓鑰
朝代：宋

樊侯勳德佐中興，百世兒孫尚典刑。
闔境民蘇御史雨，列城人仰使君星。
憲臺嚴冷獨峩豸，道院清閑誰掣鈴。
謠頌洋洋在人耳，不須樂石更刊銘。
樊運使挽詞·其四
作者：樓鑰
朝代：宋

橫浦云亡後，斯文付此賢。
命其隨道喪，學又絕心傳。
河洛湮來派，西州憶舊緣。
傷心耆老盡，揮淚對霜天。
樞密府雪後作故韓氏子舍也
作者：樓鑰
朝代：宋

平生好流水，雅欲臨流賦。
澗谿或過之，眷眷不能去。
青山圍故鄉，不肯入城府。
寧知開八袠，重爲尋故步。
勢家遺故居，傳舍偶成寓。
軒楹立奇石，巉巖高丈許。
三面立屏障，曲沼水深貯。
荏苒將半載，未見有時雨。
新春積雪餘，簷聲夜如注。
曉起推閒窗，石穴水噴吐。
下穿玲瓏餘，數尺成瀑布。
髣髴小龍湫，雖微體略具。
退公輒對之，相逢歎遲暮。
有客與同賞，酌酒更告語。
雖云京塵深，燕坐得幽趣。
懸崖掛長藤，絕頂列佳樹。
微風一披拂，墜點紛無數。
吾方謀乞身，信美難久駐。
未能寫成圖，聊用賦長句。
樞密新府·其一
作者：樓鑰
朝代：宋

平生苦欲住山間，每恨家居不傍山。
游倦忽來參宥密，公餘却得對孱顔。
援琴萬壑自同響，緩步一丘猶可攀。
信美終非吾久處，乞身惟待老鄉關。
樞密新府·其二
作者：樓鑰
朝代：宋

門號簽書府，心存攻媿齋。
倚欄臨曲沼，扶杖看懸崖。
槁葉鳴輕雨，殘山擁半階。
退公成吏隠，足以暢幽懷。
樞密謝公·其一
作者：樓鑰
朝代：宋

臣主一意合，風雲平地生。
立朝專論諫，爲國總樞衡。
行矣登三事，悲哉奠兩楹。
輟瓜恩意重，終始備哀榮。
樞密謝公·其二
作者：樓鑰
朝代：宋

千古台山秀，名流列鴈行。
惟公登政路，一旦破天荒。
故里空華屋，佳城映夕陽。
送車無路到，東望淚浪浪。
次仲舅韵寄拙菴·其一
作者：樓鑰
朝代：宋

涵秋古澗落珠旒，幾欲相將作勝遊。
芒屩未穿心已懶，不如莫莫且休休。
次仲舅韵寄拙菴·其三
作者：樓鑰
朝代：宋

公居山外我城中，不見成疎見亦空。
要是歸來當一見，待携藜杖訪支公。
次仲舅韵寄拙菴·其二
作者：樓鑰
朝代：宋

明月堂前玉几山，倦游雙徑却來還。
舅甥相與成三隠，城郭山林等是閑。
次仲舅韵寄拙菴·其四
作者：樓鑰
朝代：宋

莫把坐忘成坐馳，歸來須是識真歸。
壺籌投盡無人拾，澹坐藤牀風掩扉。
次伯舅汪運幹所寄韵
作者：樓鑰
朝代：宋

遥憶牢之舅，功名志欲成。
離思滿方寸，望眼費雙明。
攬筆四愁詠，登樓千里情。
賢勞休自歎，幢下本書生。
次南真宮龔道士壁間韵
作者：樓鑰
朝代：宋

幽舍足留客，疎篁不用林。
相過幾樽酒，清坐一瑶琴。
野鶴伴僊隠，閒雲寄此心。
黄冠如有許，來者爲低簪。
次吳伯華韵
作者：樓鑰
朝代：宋

一身遇坎復乘流，景物當前亦自由。
草淺人行因作徑，水來沙聚看成洲。
哦詩肯爲鈎棘句，適意即是逍遥游。
爛醉不知門外事，夕陽日日下西頭。
次周益公韵·其一
作者：樓鑰
朝代：宋

天將間氣孕山川，名世還當五百年。
已是有官居鼎鼐，不妨平地作神仙。
書林尚欲校三豕，筆力猶能驅兩肩。
前日勳名身既退，斯文留與後人傳。
次周益公韵·其三
作者：樓鑰
朝代：宋

頃嘗假守向中川，公在黄扉已數年。
每念夔龍容接武，自期雞犬亦登仙。
入朝終歎一交臂，問道幾思偏祖肩。
數仞宮牆天樣遠，此心何日遂親傳。
次周益公韵·其二
作者：樓鑰
朝代：宋

六一先生葛稚川，兩孫俱並相君年。
詞場鏖戰今成夢，潭府齊盟望若仙。
政路三公舊同甲，洛陽四老信差肩。
坊名丙午真奇事，寫入詩編盍並傳。
次周益公韵·其五
作者：樓鑰
朝代：宋

舅甥相與老鄞川，況值慈親九十年。
畫舫時追唐賀監，筍輿聯訪漢梅仙。
官名自媿偶同轍，才望如何敢並肩。
誤辱品題稱酷似，此聲梁楚更堪傳。
次周益公韵·其四
作者：樓鑰
朝代：宋

別駕歸來自贛川，相迎方歎別經年。
爲言相國珠璣語，寄問祠庭山澤僊。
妙句聳觀親盥手，滿城爭玩日駢肩。
退憐母子方偕隠，却恐虛名似此傳。
次曾子固韵
作者：樓鑰
朝代：宋

驚見銀河空外翻，奔湍千丈有餘寒。
下流不用長勞望，祇向懸崖頂上看。
次李季章監簿韵
作者：樓鑰
朝代：宋

跪履巽巖今幾年，見君風度喜跫然。
長編固已翻青簡，老墨猶能寶漆烟。
游宦自欣天影近，思家猶在夕陽邊。
時從甥館追清賞，賸寫新詩繼謫僊。
次潘安叔寄新谿詩韵
作者：樓鑰
朝代：宋

曾游明月舊雙谿，老去情懷百不宜。
夢繞新谿身不到，更休重和寄來詩。
次病足韵
作者：樓鑰
朝代：宋

定數無過偶與奇，達人處順更安時。
不於椿菌量長短，豈爲彭殤較疾遲。
雖是一時身有疾，行開九秩壽無期。
外生六十頭先白，杖屨相從最得宜。
次盧國華提刑所寄韵
作者：樓鑰
朝代：宋

持節歸來上粉闈，祇今一節又何之。
樂天好句追長慶，元亮高風挹義熙。
我恨別多仍會少，君雖去速豈來遲。
閩山荔子燻晴晝，莫惜登臨賸賦詩。
次許深甫寄陳頤剛韵·其一
作者：樓鑰
朝代：宋

博物曾經辨實沈，論兵更覺用功深。
九閽未進六奇計，萬卷空催一寸心。
流水高山誰復會，寒松春柳解相尋。
如君豈是長貧者，作計無令歲月侵。
次許深甫寄陳頤剛韵·其二
作者：樓鑰
朝代：宋

前朝折戟尚沙沈，志士私憂意向深。
謀國未須先問陳，平戎要且務攻心。
衣冠舊老知誰在，禾黍遺宮尚可尋。
騎省再新人有望，一言坐復故疆侵。
次贈少微兄韵
作者：樓鑰
朝代：宋

汪樓比屋古城隅，彼此清貧不願餘。
南阮諸賢今有幾，東床佳壻竟誰如。
歸鄉年亦非全老，對酒情猶未覺疎。
來往兩家無倦色，此身端合老犂鋤。
次韵五詩·堅鄭貴溫棋社
作者：樓鑰
朝代：宋

二公休致我來歸，儘可同裁隠士衣。
此已屢謀登竹所，君其無吝造城扉。
人間厭見手翻覆，樂處但當頤指揮。
涼氣一新宜近酒，盍簪莫似向來稀。
次韵五詩·山行野老問年
作者：樓鑰
朝代：宋

田夫笑把褐衣牽，爭問壺中別有天。
齒髮雖衰渾未覺，精神愈勝果何緣。
公言已老偶能爾，我本無心只自然。
再禱百分才及一，定應椿壽八千年。
次韵五詩·秋凉有感
作者：樓鑰
朝代：宋

公看魚躍與鳶飛，鶴脛雖長斷則悲。
世事不容人苦較，秋風自有葉先知。
青奴難免交新絕，素扇寧須手自持。
宋玉賦篇終未達，不如老子笑成詩。
次韵五詩·舅甥賡酬之樂
作者：樓鑰
朝代：宋

神明未覺晉公衰，老母尤欣兄弟怡。
范寧王枕無許壽，牢之無忌不聞詩。
秋風對酒勸酬處，夜月乘橋來往時。
但要兩家同此適，不須更遣外間知。
次韵五詩·諭悲秋者
作者：樓鑰
朝代：宋

黄雲萬頃一時收，喜見高空風露秋。
歲事及今將告畢，人生到老盍歸休。
固知景物能興感，亦有癡人苦過憂。
胸次果然無一累，豈容秋月使人愁。
次韵伯父與心聞偈
作者：樓鑰
朝代：宋

法器何妨待晚成，一朝點鐵便成金。
拽開鼻孔力無限，坐斷舌頭功更深。
揚子江頭言在耳，靈山會上笑傳心。
自憐鈍置無香氣，四十年來只似今。
次韵十絕·休官
作者：樓鑰
朝代：宋

人生寧問草堂資，乞得閑身且徑歸。
慙媿舅甥俱就隠，澹然相對兩忘機。
次韵十絕·修養
作者：樓鑰
朝代：宋

聞道壺中別有天，能將俄頃比千年。
千年俄頃俱成夢，只任天真却晏然。
次韵十絕·出謁
作者：樓鑰
朝代：宋

杜門却掃寖多時，間傍人門亦漫爲。
茶竈筆床煙浪去，自疑身是老天隨。
次韵十絕·安心
作者：樓鑰
朝代：宋

但使心如水在槃，坐令四體自然胖。
有人來問安心法，將汝心來與汝安。
次韵十絕·染鬚
作者：樓鑰
朝代：宋

染鬚欲學少年時，笑殺當年榮啟期。
公道世間惟此耳，年來猶幸不相欺。
次韵十絕·病起
作者：樓鑰
朝代：宋

老去情懷百不宜，上樓腰脚覺舒遲。
適齋異稟人難及，病起精神略不衰。
次韵十絕·發書
作者：樓鑰
朝代：宋

故人惟頼幾行書，今日誰能更訪吾。
舊日熱心今就冷，向來已自得揶揄。
次韵十絕·見客
作者：樓鑰
朝代：宋

客至何妨送與迎，門前羅爵亦人情。
可憐寒士猶相望，時有饑來柳絮輕。
次韵十絕·讀書
作者：樓鑰
朝代：宋

佚老無如大字書，聊將遮眼度三餘。
有時忠義忽相激，間遇包胥與子胥。
次韵十絕·赴會
作者：樓鑰
朝代：宋

幸身未老已先閑，到處時時盡醉還。
更欲相邀蓮社客，共尋精舍上孱顔。
次韵十詩 喜閑 其一
作者：樓鑰
朝代：宋

投閑時以醉爲鄉，人既相忘我亦忘。
雨足已期南畝熟，風清更愛北窗涼。
晝觀碧落雲千疊，夜看中庭月一方。
時援素琴聊自遣，誰能更作鳳求皇。
次韵十詩 喜閑 其二
作者：樓鑰
朝代：宋

杜陵鄭老共襟期，門外紅塵弗與知。
近日頗荒攻媿課，多時不見適齋詩。
竹深荷浄相留處，月白風清偶會時。
地僻衣裳俱自懶，黄冠野服澹相宜。
次韵十詩·其一
作者：樓鑰
朝代：宋

懶學仙家煉大還，但欣晚節在林間。
鴛行免奏三千牘，駑駕難參十二閑。
短艇有時浮淥水，輕輿到處賞佳山。
莫言冷淡爲生活，冷淡終然無後艱。
次韵十詩·其一〇
作者：樓鑰
朝代：宋

秋到先生舊草堂，涼飈林葉已飄黄。
漸看天宇清霜肅，更覺人家白晝長。
歷世既經三折臂，坐愁何必九回腸。
世間萬事消磨盡，祇有詩情未遽忘。
次韵十詩·其七
作者：樓鑰
朝代：宋

自憐鶴髮奉慈親，家舅還欣託寶鄰。
已向雲間收倦翼，甘從波底作潜鱗。
幸然松菊連三徑，誰謂神僊隔一塵。
野服相從成二叟，不須更現宰官身。
次韵十詩·其三
作者：樓鑰
朝代：宋

大率舟行岸自移，機緘何必更深思。
雨餘坐見水三尺，雲浄喜看天四垂。
荷沼已殘霜後蓋，桂林初綻月邊枝。
閑中氣味深長甚，問却西風總不知。
次韵十詩·其九
作者：樓鑰
朝代：宋

秋宵坐到玉繩低，歷歷明蟾數桂枝。
重露半翻蕉葉徑，好風時颭豆花籬。
不妨起舞弄清影，何用撞鍾夸小詩。
濁酒困人垂欲睡，更揩病眼一揚眉。
次韵十詩·其二
作者：樓鑰
朝代：宋

秋來病體費支吾，深閉柴門卧草廬。
藥裹多尋醫者問，酒樽寖與故人疎。
時須勉强陪來客，未免辛勤答遠書。
此外儒生真氣習，簡編猶欲趁三餘。
次韵十詩·其五
作者：樓鑰
朝代：宋

甥舅相尋向酒邊，相忘情話更怡然。
人言難遇雙延閣，自媿叨聯兩大天。
只覺光陰詩裏過，何妨枕簟醉時眠。
此中別有真消息，莫爲人間醒者傳。
次韵十詩·其八
作者：樓鑰
朝代：宋

笑它咄咄向空書，既老投閑計未疎。
釜裏有魚長自足，門前無爵是吾居。
休論仙子生塵襪，莫問高軒織翠裾。
百念已如灰樣冷，更無驕色與人鋤。
次韵十詩·其六
作者：樓鑰
朝代：宋

從來憂道不憂貧，晚向閑中得此身。
直把宦途如夢過，任他世事似棋新。
坐間可說舊時話，眼底幸多同社人。
賡唱本求閑燕樂，莫夸末路費精神。
次韵十詩·其四
作者：樓鑰
朝代：宋

幸堪擊壤樂清時，衰病情懷百不宜。
祇好灌畦陪漢叟，更欣學圃慕樊遲。
逢人草草須傾酒，得韵匆匆且和詩。
琴意高低尤自適，高山流水久心知。
次韵十詩·即事
作者：樓鑰
朝代：宋

旋插杉枝蔽曉曦，緩摇輕箑自融怡。
調琴不用求成曲，得句何須湊作詩。
無復趨炎同褦襶，但能尋睡學希夷。
太倉日食五升米，老矣不嫌人更嗤。
次韵十詩·晝寢
作者：樓鑰
朝代：宋

才盡甘爲世所捐，不如高卧了餘年。
時逢毀譽心無諍，間有詩文手自編。
老去已知身是夢，閑來更得酒中天。
簾深午寂渾無念，只與白鷗相對眠。
次韵十詩·晨朝懶起
作者：樓鑰
朝代：宋

坐見一翁雙鬢皤，只贏曉夢到無何。
窗涼風透真成適，日出事生還更多。
足弱已難堪蠟屐，齒摇初不爲鄰梭。
回思螭陛班心處，日日奔趨向馺娑。
次韵十詩·棋會
作者：樓鑰
朝代：宋

歸來鄉曲大家閑，同社仍欣取友端。
無事銜盃何不可，有時會面亦良難。
少曾環坐坐長滿，頼有主盟盟未寒。
琴弈相尋詩間作，笑談終日有餘歡。
次韵十詩·燕居
作者：樓鑰
朝代：宋

大老今居東海濱，燕居晚歲更申申。
外生但喜長依教，一笑相從莫問貧。
閑裏只將詩作活，酒邊猶有筆如神。
乞言授几俱休論，且作羲皇以上人。
次韵十詩·老態
作者：樓鑰
朝代：宋

舅甥身退不爲遲，肥遯猶當未老時。
東晉雖慙古元亮，晚唐知慕老天隨。
公開九秩身方健，我甫六旬心已疲。
不敢自言成酷似，腹心惟喜兩相知。
次韵十詩·西山
作者：樓鑰
朝代：宋

兩岸杉松翠蔭長，輕輿連日得彷徉。
絕憐林下朝還莫，不問人間炎與涼。
睡起閑情方自樂，齋餘歸路未須忙。
何時更向月溪去，願著青鞋走侍旁。
次韵十詩·見客
作者：樓鑰
朝代：宋

車轍長多長者臨，相過肯笑席門深。
寒暄固有三分話，臭味還傾一寸心。
客至自應閑不厭，年來寖覺老難禁。
應酬既了無餘事，面壁何妨學少林。
次韵十詩·讀香山詩
作者：樓鑰
朝代：宋

詩到香山不計篇，想逢佳處輒欣然。
明知無子可傳業，每遇爲文自入編。
舉世慕名多諷誦，惟公著句得純全。
胸中相似詩方似，一等不爲名利牽。
次韵四絕·初得曾孫女
作者：樓鑰
朝代：宋

外子惟知媿可攻，羨公八十未衰癃。
曾孫喜見親文褓，尚想當年擲鏡翁。
次韵四絕·山亭納凉
作者：樓鑰
朝代：宋

不嫌西照與朝曦，城郭誰知住翠微。
天幸外門才咫尺，欲陪杖屨夜忘歸。
次韵四絕·從子澡滌築屋荷池上
作者：樓鑰
朝代：宋

樓臺牆宇家家月，楊柳荷花處處風。
最喜兩涯相映带，一時倒影入池中。
次韵四絕·末莉花
作者：樓鑰
朝代：宋

江南創見喜孤芳，見說閩花徧海鄉。
安得一居香盛處，帳中巧作寶毬粧。
次韵李孟達使君與林雪巢子季武詩
作者：樓鑰
朝代：宋

古梅巨石瞰清池，觴詠曾陪老啟期。
別我遂成千古恨，傳家空有一編詩。
使君尚爾悲陳迹，處士惜非同此時。
若使南樓與清賞，胡床應奉庾元規。
次韵東坡武昌西山詩
作者：樓鑰
朝代：宋

黨論一興誰可回，賢路荆棘爭先栽。
竄流多能擅筆墨，囚拘或可爲鹽梅。
雪堂先生萬人敵，議論磊落心崔嵬。
向來羅織脫一死，至今詩話存烏臺。
憑高望遠想宏放，眼界四海空無埃。
黄岡踏遍興未盡，絕江浪破琉璃堆。
漫郎神交信如在，石爲窊樽勝金罍。
鄧侯先曾訪遺跡，銘文深刻山之隈。
山荒地僻分埋沒，二公前後搜莓苔。
元祐一洗人間怨，天地清寧公道開。
玉堂同念舊游勝，筆端萬物挫欲摧。
時哉難得復易失，弟兄遠過崖與雷。
北歸天涯望陽羨，買田不及歸去來。
我爲長歌弔此老，慟哭未抵長歌哀。
次韵章樞密賦吳彩鸞玉篇
作者：樓鑰
朝代：宋

文簫躡彩鸞，夜半恐不逮。
山深忽呼名，驚喜不得退。
僊謫無所逃，士貧何可耐。
乃以三生緣，遂爲二姓配。
至人與凡夫，伉儷豈其輩。
鬻書以自給，細字如玉碎。
一一存楷法，明珠蔑瑕纇。
初如鶼比翼，久若魚同隊。
終日了韵編，心畫亡罣礙。
人間八百本，終古知敬愛。
玉篇尤可珍，何必贈雜佩。
倘邀千黄金，雖貧亦當貸。
摩挲惜見晚，老眼看茫昧。
墨妙饒精神，筆勁含姿態。
次第部居中，盤曲法庫內。
九齡美風度，孟博信清裁。
書拙無合作，見此增愧慨。
尤物難久假，雪窗暫相對。
遺蹤雖已邈，真跡儼然在。
輒效西子顰，小楷書牘背。
次韵蔣德言壁間舊題
作者：樓鑰
朝代：宋

一鈴簷角自吟風，兩面松篁翠掃空。
山卉更藏無盡意，枝頭未作去年紅。
次韵蔣德言游太白玉几兩山·其一
作者：樓鑰
朝代：宋

西山不到幾經春，玉几猶能一再臨。
太白峰前成夢境，直從總角到于今。
次韵蔣德言游太白玉几兩山·其三
作者：樓鑰
朝代：宋

賸欲扶筇隨意行，要令心跡得雙清。
何時同入翠微去，丈室先參老浄名。
次韵蔣德言游太白玉几兩山·其二
作者：樓鑰
朝代：宋

少日游山不要歸，老來腰脚不相宜。
羨君勝具了無倦，踏雪尋幽更一奇。
次韵蔣德言游太白玉几兩山·其五
作者：樓鑰
朝代：宋

誰能饒舌强參禪，何用談因更說緣。
生死本來無大事，晨朝須起夜須眠。
次韵蔣德言游太白玉几兩山·其四
作者：樓鑰
朝代：宋

落花影裏步春闌，飛鳥翩翩相與還。
若得把茅成小隠，等閒來往兩山間。
次韵黄文叔正言送日鑄茶
作者：樓鑰
朝代：宋

古人養老食而酳，後人既飽須啜茗。
唐稱陽羨顧渚茶，惠建之名猶未省。
小團花𩊓矞雲龍，競巧爭妍動天聽。
要之造化生萬物，甘苦酸鹽適其性。
古來水品多異同，茶品知誰真得正。
芽新火活善調湯，種類雖殊俱雋永。
坡翁立論亦頗當，一貶一褒何太猛。
北苑固爲天下最，未必餘茶盡邪懭。
越山日鑄名最高，種在陽坡性非冷。
父老不堪痛摧抑，待以奴隸心若鯁。
草木端有地所宜，此品標奇惟一嶺。
祇因雜取應人須，寖使虛名成畫餠。
坡公殆未識吾真，真者如珠光自炯。
白頭拾遺辨真贋，非是容心爲鄉井。
寄來雙缶妙絕倫，病叟新嘗信僥倖。
七碗自煎成水厄，笑看腹似支離癭。
次韻六和塔秀江亭璧閒留題
作者：樓鑰
朝代：宋

江外參差列萬山，我家深在萬山間。
好山正不用錢買，但要未老身先閑。
長江比愁終似少，江水能回愁不了。
扁舟何日過西陵，鄮山佳處吾歸老。
次韻李季章監簿泛湖
作者：樓鑰
朝代：宋

僊舟共泛滄波去，且向蘇公堤下住。
西風吹就芙蓉城，青鏡閑粧兩呈露。
皇家家法崇儉素，宸心但欲乘商輅。
離宮別殿無興作，天以西湖供一豫。
吾儕公退得清賞，酒醆棋枰不知暮。
深知夕照戀狎鷗，又恐昕朝追振鷺。
自憐三入鳳凰城，歲月黄塵等閑度。
湖光正欲捲簾看，風色更煩搴幕護。
孤山不見處士廬，司馬空尋蘇小墓。
酒乾人醉歡有餘，聯騎還趨湧金路。
歸來健倒渾不知，睡覺燈前裊香霧。
丈人公子真冰玉，曾爲出遨揮妙句。
匆匆借韻僅成章，敢詫樽前鸚鵡賦。
次韻沈史君懷浮岡梅花
作者：樓鑰
朝代：宋

玉人迥立山谷裏，不有使君誰與憐。
毋庸高牙煞風景，爲著佳句增孤妍。
寒溪照影謾千樹，橫笛吹殘又一年。
傳聞年後更多在，便思躍馬趨平川。
次韻翁處度同遊北山
作者：樓鑰
朝代：宋

兩夫持鎌行我先，巧尋徑路其智專。
我扶枯藤衣短後，意氣已出層峯巔。
何郎鮑叔飽經歷，勝處一一手自編。
我携舊記訪陳迹，正恐急景不得延。
當年共登青雲梯，今日邀我爲擊鮮。
始觀神龜闖清泚，上有石壁來飛泉。
隠清遺基平可坐，下顧亂石如磨鋋。
懸崖雙瀑灑空雪，來自一握孤雲天。
却從下流泝深險，崎嶇直到清潭邊。
朝陽射光破幽閟，斷虹上下遮潺湲。
傳聞高山更高處，雅有行路從西偏。
同行無乃深好事，盃酒自犒脚力全。
誅鋤荆棘窮鳥道，欲進不得意愈堅。
旋呼僮僕累危石，笑採野菊聊盤旋。
捫蘿騰身上苔磴，往往歡呼爭著鞭。
側行危步汗浹背，石角或使衣裳褰。
少焉身在雙瀑上，又見高派衝泓淵。
自笑泉石成膏肓，愛賞不減蟻慕羶。
巉巖數峯巧遮護，妙處二老初無傳。
脫迹塵埃到此地，便覺神思飄飄然。
回首江南塵一聚，城郭歷歷眼俗穿。
相期更看水流處，步履未倦夸輕翩。
一上千尺窮山椒，碧澗靡迤流蒼煙。
尋源不能且忘返，石猊巍踞驚神鑴。
退求歸徑惘難問，藤蘿所在相縈纏。
我方踟躕風煙表，披披衣袂身欲僊。
晚歸招提各痛飲，讀盡屋壁長短篇。
截筒環山筧清駛，竅出珠穗心亦憐。
棋枰相與論瓜葛，橫琴不妨揮五絃。
人生易老費扶掖，勝具大率須少年。
伊余歷聘佳山水，愛奇切慕太史遷。
明年炎暑襲故步，與君共枕清流眠。
次韻胡元用末利花
作者：樓鑰
朝代：宋

殘暑未盡秋欲來，玉刻萬葉瓊英開。
孤標雅韻一枝足，江上紫翠空成堆。
素娥長與明月約，青女細把輕綃裁。
主人好事趁時買，買置此地真宜哉。
牆間閑地方丈所，幾年累甓裝層臺。
春花秋卉紛互發，胡葵芍藥參徘徊。
眼明忽見此奇絕，弟畜素馨兄事梅。
夜深飛香性幽獨，未許蜂蝶來相陪。
糖甖封餘有閩土，會須掃取添花栽。
吾聞閩山千萬本，人或視此齊蒿萊。
何如航海上天闕，玉色照映瑠璃杯。
新涼徙倚看不足，坐見日影欹庭槐。
次韻蔣德要三徑
作者：樓鑰
朝代：宋

居山或稱囚，得閑乃賦謫。
我方樂靜退，來作三徑客。
西山致朝爽，膏肓在泉石。
況當秋空浄，萬里看一碧。
次韻趙子野石城釣月圖
作者：樓鑰
朝代：宋

石城江頭可憐月，曾照六朝清夜獵。
古往今來知幾何，長江衮衮蕭蕭葉。
謫僊去後詩盟寒，王孫詩瘦清欒欒。
詩情浩蕩坐無奈，扁舟笑把磻溪竿。
江平風輕波瑟瑟，宿靄卷空天一色。
東風吹句入長安，一卷風流坐中得。
初得神意清，再讀胸次平。
回頭明月祇如故，世上興廢徒紛更。
想君一葉方掀舞，夜靜水寒誰與語。
船頭有酒且孤斟，莫向金陵重懷古。
次韻雷知院觀音詩因敘家中銅像之詳
作者：樓鑰
朝代：宋

鼻祖家住江東邊，推擇爲吏心靜淵。
朝朝趨邑過圮上，時見暗磧光煜然。
平時奉佛心至謹，建立塔廟崇諸天。
試令便介識所在，退公始得來其前。
揮鉏去沙若有物，微見銅像傷其顛。
須臾衆覩全體見，端嚴相好巧且堅。
迎歸供養備精潔，我家舊物猶青氈。
銖衣飄摇俱梵相，珠纓垂裊穿淮蠙。
雖非丈六黄金身，他處像設無能先。
不知何人妙陶冶，底用五色增華妍。
自茲累葉永爲寶，如以衣鉢更相傳。
是時承平最盛際，正在景德咸平間。
畫工難貌天人妙，劫風不動神光圓。
益知佛教來已遠，徧滿震旦尊金僊。
慈悲無量應成禱，影響若與人周旋。
耳則聞音目可觀，此有妙理誰能詮。
寶光燄燄擁身後，貝花葉葉俱成全。
頂戴天冠工莫及，中有一佛立不偏。
有孫是爲鄉先生，決科衣冠遂蟬聯。
大父持喪久廬墓，曾以此事形碑鎸。
起身月卿出爲郡，殿上寤主以一言。
易守鄉邦凡五年，寵光赫奕當政宣。
移至湖心值兵燬，精廬灰滅因亡焉。
初聞諸父話遺跡，興歎欲見無因緣。
揚州伯父初賦歸，慨念孝感如參騫。
零丁募以十萬錢，里巷響應慶愈綿。
木工先爲小臺殿，居以古像□□旃。
後人事之加篤敬，日裊香篆長蜿蜒。
衰宗幸有此奇特，信知福利非唐捐。
安得東歸奉香火，晏坐終老甘三椽。
次題曉上人閑靜軒韵
作者：樓鑰
朝代：宋

我居城郭子居山，兩地相望數里間。
我已得閑猶未靜，子雖處靜少曾閑。
莫將花與夢相似，之用心如石樣頑。
要識箇中真信息，孤雲僧事兩相關。
正月庚申朔
作者：樓鑰
朝代：宋

春來節物一番新，今歲仍逢臘裏春。
莫訝連宵清不寐，祇緣守歲守庚申。
殘月如新月詩
作者：樓鑰
朝代：宋

近晦月猶在，蕭騷夜向晨。
已殘幾欲盡，忽見恍如新。
老桂沈清影，餘輝釦半輪。
纖纖兩頭玉，皎皎一鈎銀。
明似哉生際，光疑太逼真。
粧樓誰起早，深拜誤佳人。
殿上侍立寒甚
作者：樓鑰
朝代：宋

小雪以來霜氣清，今朝寒色倍嚴凝。
榻前侍立無遮障，吹得半身真是冰。
殿上聞杜鵑
作者：樓鑰
朝代：宋

衰晚三年侍玉墀，高梧又擢鳳凰枝。
封章屢上未容去，更向殿頭聞子規。
水月園
作者：樓鑰
朝代：宋

具美盃殘意未休，相將重上望湖樓。
樓臺忽已居平地，風月何曾識舊游。
更挈酒樽過水月，坐增詩興滿滄洲。
春風共約新橋畔，遥拜雙龍萬斛舟。
水漲乘小舟
作者：樓鑰
朝代：宋

一番凍雨洗郊丘，冷逼征衫四月秋。
只喜青山瀉懸瀑，不知黄潦漲平疇。
登途已厭頻輿轎，得意何妨且榜舟。
處順安貧聊自適，未應坎止愧乘流。
水蕉
作者：樓鑰
朝代：宋

獵獵水芭蕉，如將隠士招。
清風來處遠，袢暑坐中消。
永嘉天慶觀
作者：樓鑰
朝代：宋

斗口橫安華蓋山，茂林修竹路灣環。
琳宮迥出滄瀛表，羽士如遊崑閬間。
東挹江山窮望眼，西臨闤闠笑塵寰。
自知去此無多日，著意來尋一餉閒。
永嘉試院謝曾使君送酒·其一
作者：樓鑰
朝代：宋

一簾疎雨洗塵埃，滿架酴醾自在開。
正恨烹茶殺風景，忽驚門外白衣來。
永嘉試院謝曾使君送酒·其二
作者：樓鑰
朝代：宋

脫身場屋幾春秋，故步重尋我自羞。
閉置有如三日婦，畫成應遣一生愁。
與錢誰是老司業，送酒更無賢郡侯。
掩卷出門花下坐，真成一酌散千憂。
求仲抑招遊山歸途遇雨
作者：樓鑰
朝代：宋

竹輿遶湖濱，宿露尚厭浥。
徑到玉岑下，坐久客始集。
起穿靈石山，萬松介而立。
梅天氣清潤，空翠行可挹。
古藤幾百年，枝蔓兩山及。
見說春暮時，花紫光熠熠。
直疑老潜虬，初起夜來蟄。
俯翫歲寒泉，齒冷不敢吸。
相將上龍泓，塵鞅謝羈馽。
洞有靈獸居，臨深心岌岌。
魚游明鏡中，巨浪無三級。
寒苔載水去，萬頃潤原隰。
濛濛山雨來，歸僕鳥飛急。
野興殊未已，日昃不暇給。
衝泥上湖船，雨陣遽奔襲。
飄風將急點，回旋驚四入。
中流益蕩兀，短蓬不當笠。
停篙亦久之，怒勢不少戢。
我徒方嘯歌，弗爲改豪習。
但恥缾罍罄，莫問衣裳濕。
求參議挽詞·其一
作者：樓鑰
朝代：宋

累世朱陳舊，宦游多向鄞。
飛鳬觀政美，展驥愈情親。
久草歸田賦，欣迎入幕賓。
斯人忽千古，望斷剡溪濱。
求參議挽詞·其二
作者：樓鑰
朝代：宋

玉立期清貴，厖眉望壽齡。
父兄嗟奄忽，姑姊亦凋零。
厚德今誰在，佳城慘欲扃。
孫曾聞競爽，蘭玉在階庭。
江西李君千能能和墨及畫梅艮齋許以三奇而詩非所長也
作者：樓鑰
朝代：宋

游藝無小大，要皆知本原。
後人率意作，終當媿前賢。
老潘妙對膠，法從玉局傳。
或假季心名，空掃千鐙煙。
補之貌梅花，疎瘦仍清妍。
折枝映月影，真態得之天。
李君信雅尚，二者將求全。
諸公競稱許，試之乃誠然。
江西有詩派，皎皎俱成編。
茲事未易窺，屬君尚加鞭。
汪耐翁以最首座十玄談見示
作者：樓鑰
朝代：宋

十首玄談已贅疣，勞君頭上更安頭。
若還又有九百漢，葛藤相纏幾時休。
汪達可招游臧園次韵·其一
作者：樓鑰
朝代：宋

城下名園稱老懷，乳鶑飛燕共低徊。
寒梅送臘曾先到，嫩綠留春喜再來。
眼底芳時能幾許，樓頭衙鼓謾相催。
主人好事不嫌客，素壁揮毫又一回。
汪達可招游臧園次韵·其二
作者：樓鑰
朝代：宋

滿架酴醾愜雅懷，更添林下紫徘徊。
平湖不怕重門阻，勝賞何妨後日來。
酒興已隨斜照遠，詩情無待片雲催。
黄昏鼓棹欲歸去，望望煙林首重回。
沈憲敏公挽詞·其一
作者：樓鑰
朝代：宋

天使魁鄉薦，上令卿改官。
蚤峩烏府豸，終著侍臣冠。
持節威行惠，專城猛濟寬。
紹熙多舊學，胡不相宮端。
沈憲敏公挽詞·其三
作者：樓鑰
朝代：宋

徐邈今非介，申棖焉得剛。
立朝無附麗，受謫更芬香。
戲綵衣冠盛，圍棋日月長。
典刑今已矣，無復巋靈光。
沈憲敏公挽詞·其二
作者：樓鑰
朝代：宋

仕宦接王楊，諸公嘆老蒼。
門生多紫禁，子舍屢黄堂。
自得垂車樂，誰傳却老方。
桃花千樹滿，空憶舊劉郎。
沈憲敏公挽詞·其五
作者：樓鑰
朝代：宋

晚出荷公知，登門未覺遲。
通班依漢橐，試郡守蕭規。
藻翰猶頻寄，宮牆不再窺。
新阡何處是，西望不勝悲。
沈憲敏公挽詞·其四
作者：樓鑰
朝代：宋

持論真遺直，操心本至公。
贏貲寧市寵，平寇不言功。
光祿文階峻，嘉興色養豐。
誰能死生際，猶得教之忠。
沈朝奉挽詞
作者：樓鑰
朝代：宋

相業富青箱，丁年稔義方。
生兒有如此，與世遂相忘。
終老三牲養，凌晨一炷香。
浮休了無恨，流慶尚深長。
沿檄柯山歸別張特秀
作者：樓鑰
朝代：宋

我昔志學年，侍親宦西安。
弟兄游庠校，見君平生歡。
君才獨穎出，逸駕不可攀。
夜窗共檠燈，春遊合盃盤。
虛堂卧雪嶺，傑閣橫雲山。
爛柯上危磴，烏巨沿溪灣。
是時氣相高，辯論俱瀾翻。
一別二十年，天街見峩冠。
殿廬看決科，藍袍立清班。
黄牒墨猶濕，大弨力能彎。
爾來又五載，短書能幾番。
茲焉捧檄來，吏牘方拏煩。
室邇歎人遠，一朝脫籠樊。
滿意縱劇談，痛飲到夜闌。
十步九太行，此事亦孔艱。
進哭老先生，畫圖慘青綸。
特顯顧何爲，一昔成大還。
回思我伯氏，人琴有餘嘆。
感今念疇昔，相與涕淚潸。
故人悵無幾，恍如春夢殘。
有酒不得飲，有琴不成彈。
復歸坐冷屋，使我凋朱顔。
我歸不可遲，倚門夢連環。
君言欲舂糧，伴我行路難。
欲去不得去，僧坊話閒關。
年各幾半百，後會鬢亦斑。
何處更有詩，此心匪石頑。
羣憂發孤笑，屬聯不當慳。
氣岸有如君，著身簿尉間。
鹽車勿長鳴，會當上天閑。
摻祛不忍別，雨聲爲潺潺。
君有門戶責，慇懃願加餐。
泉口浄明院晝寢
作者：樓鑰
朝代：宋

沙頭古招提，往來幾經行。
茲來當春晝，解衣愒西楹。
玉立青琅玕，小窗虛且明。
紙帳白如雪，牀軟枕更平。
偃仰四體適，欠伸困思生。
須臾右脇卧，徑入華胥城。
無人夢自覺，閴然四無聲。
林間婆餠焦，悠悠時一鳴。
翻身更從容，意泰氣亦清。
連朝走丘壟，百拜不遑寧。
老我久倦游，幸茲息營營。
衰相益已迫，世念日愈輕。
自欣天與閒，身是半髮僧。
未能遂高隠，庶幾保餘齡。
泗州道中
作者：樓鑰
朝代：宋

宿雪助寒色，相看汴水濱。
輕車兀殘夢，羣馬濺飛塵。
行役過周地，官儀泣漢民。
中原陸沈久，任責豈無人。
洛社老僧聽琴·其一
作者：樓鑰
朝代：宋

宴坐蕭齋不作勞，謂予何事走蓬蒿。
從容試問今年幾，手植黄楊三丈高。
洛社老僧聽琴·其二
作者：樓鑰
朝代：宋

自言幾載不聞琴，屢聽清彈苦契心。
少待庭柯蟬噪靜，爲師更作醉翁吟。
浄明方丈
作者：樓鑰
朝代：宋

雲深宿雨未忺晴，短艇還來叩曉扃。
山溜擁谿侵石磴，天風吹霧暗空庭。
茵鋪野草滋新綠，玉立修篁洗舊青。
老我時時假僧榻，夢魂直向醉中醒。
海棠·其一
作者：樓鑰
朝代：宋

海棠昨日始萌芽，一夜驚雷發萬葩。
老眼恍然何所得，凌雲菴外見桃花。
海棠·其二
作者：樓鑰
朝代：宋

海棠初發爲題詩，倏見輕紅萬點吹。
已惜落英鋪滿地，更憐幾片罥蛛絲。
海潮圖
作者：樓鑰
朝代：宋

錢塘佳月照青霄，壯觀仍看半夜潮。
每恨形容無健筆，誰知收拾在生綃。
蕩摇直恐三山沒，咫尺真成萬里遥。
金闕岧嶤天尺五，海王自合日來朝。
淯月下鼓琴用淳韵
作者：樓鑰
朝代：宋

老穉團欒鯉在庭，文姬爲鼓玉琴聲。
起來同作悲風曲，倍覺先秋月影清。
淳發漕薦喜而成詩併勉杓
作者：樓鑰
朝代：宋

戊辰貢舉忝余知，曾礙孫兒到省闈。
欣汝今秋重預薦，喜吾即日可言歸。
門闌有慶人爭賀，父子同登世所希。
癡望十人俱上第，坐令晝錦倍光輝。
淳謁告歸省復還海陵
作者：樓鑰
朝代：宋

吾子遠歸省，重闈俱粲然。
難留毛義檄，又送子真僊。
西笑仍千里，東歸約二年。
詞場期自力，收取舊青氈。
清泉潔塵襟詩
作者：樓鑰
朝代：宋

騷客事幽尋，清泉一派深。
居然浮爽氣，聊用潔塵襟。
徹底明蒼石，澄波漾碧岑。
應添山澤趣，盡滌市朝心。
洗耳何妨聽，吟詩更喜臨。
至哉天下樂，穩坐讀書林。
清高閣觀雪次韵
作者：樓鑰
朝代：宋

衝雪上層閣，真成清且高。
主人風節峻，坐客笑談豪。
泛剡訪安道，賦梅思水曹。
好因窗映夜，痛飲讀離騷。
渡揚子
作者：樓鑰
朝代：宋

江豚吹浪雨颼飀，望斷天涯人白頭。
一舸乘風渡揚子，數鷗導我過瓜州。
游初暘谷及白巖
作者：樓鑰
朝代：宋

重來游仙都，止欲訪獨峯。
寧知一峯外，佳境無終窮。
何處潁川子，鏡巖便相逢。
約我游白巖，輕舟借溪翁。
齋餘尋宿諾，秋霽波溶溶。
清澈見石底，鑱刻驚神工。
昨登初暘谷，但見石嵌空。
茲浮懸崖下，萬石森巃嵸。
上有勝絕地，古語留郭公。
鬼神謹呵護，雷霆掃塵蹤。
換船到白巖，脩篁摇清風。
縈回進石屋，孤竹攢沙蜂。
洞府僊所閟，無由辨西東。
扣舷過巖下，數仞如崇墉。
石趾平如甃，奇怪遮蒼穹。
更尋小蓬萊，俯瞰馮夷宮。
篙師進深窈，捫蘿捨枯筇。
游子非不多，無人解從容。
我因一日留，幽尋極山中。
秋旻快排盪，日暖如春融。
歸坐獨峯下，石影橫空濛。
急呼醽醁清，澆此磊磈胸。
幸有濟勝具，未能上金龍。
爲君揮五弦，決眥送飛鴻。
游大梅山梅仙巖
作者：樓鑰
朝代：宋

爲憶西京梅子真，人言羽化匪沉淪。
海瀕古嶴已無跡，山外高峰寧有神。
鯁論至今光漢傳，清風猶足盪秋旻。
何須更說神仙事，終老市門良可人。
游大梅山護聖寺·其一
作者：樓鑰
朝代：宋

江東東畔更東山，又過東山數里間。
試問招提在何處，萬山深處白雲環。
游大梅山護聖寺·其二
作者：樓鑰
朝代：宋

寒雲片日忽吹開，歷井捫參得得來。
行盡高山天欲半，不知平地有樓臺。
游天台石橋
作者：樓鑰
朝代：宋

兩龍爭欲赴深壑，觸破山骨成脩梁。
滔滔共出一門去，凜凜直落千丈强。
初疑鞭石跨滄海，絕勝乘鵲橫銀潢。
要須高躡前峰過，往叩山中真寶坊。
游徑山
作者：樓鑰
朝代：宋

起看海日曉團團，更挹神燈照夜闌。
百萬杉松雙徑杳，三千樓閣五峰寒。
蟄龍何在渺難問，古井于今竟不眢。
但覓靈泉歸洗眼，誰能故把細書看。
游惠山
作者：樓鑰
朝代：宋

石徑縈迴入翠林，廿年故步喜重尋。
千山直上雲扉啟，萬木陰中古殿深。
泉水泓澄風拂拂，洞門幽杳晝沈沈。
調琴瀹茗清無限，倦客忘歸到夕陰。
游洞霄宮
作者：樓鑰
朝代：宋

宿雨頑雲撥不開，紫霄佳處訪樓臺。
青山九鎖固奇甚，古洞一深如此哉。
拔地千林俱秀潤，擎天一柱最崔嵬。
出山爽氣尚相屬，數里清溪送我回。
游西山次范丞韵
作者：樓鑰
朝代：宋

東風吹我上西岡，更覺僧房白晝長。
草色已翻新歲碧，梅花祇是去年香。
好山圍繞屏三面，野竹蕭森玉數行。
千里同遊逢范叔，綈袍他日未相忘。
游隠清·其一
作者：樓鑰
朝代：宋

簿領叢中偷得閒，輕輿相與出鄉關。
亂流先已登孤嶼，采蕨還來上北山。
藤遶龜身增贔屭，水涵虹影照孱顔。
老農擁道迎人笑，今日使君來破慳。
游隠清·其三
作者：樓鑰
朝代：宋

窮冬吏鞅解紛纏，重入茲山憶少年。
千里幸同豐歲樂，三生曾結郡人緣。
幾番山色望空外，今日水聲來耳邊。
坐上何須聽絲竹，與君嘯詠和風前。
游隠清·其二
作者：樓鑰
朝代：宋

瀑泉奔放石坡陀，回首清游歲幾何。
脚力不如前日健，詩盟還喜故人多。
滕王閣上無韓子，還景樓中欠老坡。
不謂鄙言成宿讖，偶因晚涖得波波。
游雪竇雙塔登雲簷有懷海印雲老
作者：樓鑰
朝代：宋

來禮二師遺像，小立雲簷一餉。
欲見德雲比丘，却在別峰頂上。
湖上次袁起巖安撫韵
作者：樓鑰
朝代：宋

同年紫陌再尋春，力主斯盟頼尹京。
山外斜陽湖外雪，夜來陰靄曉來晴。
平波灧灧新添綠，凍木欣欣欲向榮。
此日此身清潔甚，軟紅何苦太忙生。
湖亭觀競渡
作者：樓鑰
朝代：宋

涵虛歌舞擁邦君，兩兩龍舟來往頻。
閏月風光三月景，二分煙水八分人。
錦標贏得千人笑，畫鼓敲殘一半春。
薄暮游船分散去，尚餘簫鼓繞湖濱。
潘大卿挽詞
作者：樓鑰
朝代：宋

直上青雲不作難，壯年何事掛衣冠。
功名已矣乖時望，風節翹然見歲寒。
鴻去冥冥矰不到，蝶飛栩栩夢驚殘。
傷心耆老今無有，留得遺編向後看。
潚再往剡中念之尤切作詩寬之
作者：樓鑰
朝代：宋

剡縣不爲遠，丞官勿謂卑。
鼓盆知愛重，去國倍行遲。
堂上森三老，房中秀一兒。
加餐了官事，莫賦悼亡詩。
潚自剡川寄水晶蒲萄
作者：樓鑰
朝代：宋

馬乳從他堆滿盤，未如清嚼水晶寒。
固知一縣蒲萄熟，不用勞人數問安。
炙背俯晴軒詩
作者：樓鑰
朝代：宋

炙背情方適，融霜日正暾。
何妨憑曲几，相與俯晴軒。
愛景欣亭午，閑身得負暄。
映簷成白醉，挾纊謝奇溫。
豈止寬寒色，猶思奉至尊。
桃花滿肌骨，佳句憶王孫。
烏戍道中
作者：樓鑰
朝代：宋

田在港西家港東，斷橋春水步難通。
束蘆挾甕穩來去，不礙小船分釣筒。
烟雨樓夜坐
作者：樓鑰
朝代：宋

暮靄橫空黯未收，晚來凉動滿懷秋。
澹雲影裏千山月，殘角聲中百尺樓。
參坐共爲文字飲，高談不見古今愁。
夜闌半醉意方適，徑欲乘風汗漫遊。
爲倪正父尚書題壯懷堂扁以詩來謝次韵
作者：樓鑰
朝代：宋

久矣君宜任弼諧，果隨召馹上天階。
幾年不作相逢夢，一日俄傾積別懷。
情厚夫君幾鮑叔，愚如老我類高柴。
它時戶冊高懸後，直欲扁舟訪水涯。
物色訪嚴光詩
作者：樓鑰
朝代：宋

肥遯推嚴子，招賢仰漢光。
營求思舊學，物色訪羣方。
聘問期終得，形容尚未忘。
羊裘方審識，蒲乘遂搜揚。
不羨雲臺繪，還歸釣瀨傍。
高風今尚在，江水與俱長。
獨旦蕈次九五從叔韻
作者：樓鑰
朝代：宋

朝菌晦朔雖不知，食之實冠東南味。
庾郎二十有七品，一見流涎驚絕異。
擷蔬剪韮皆可却，味苦應無夏蟲避。
大阮哦詩聲未了，又索蒸芝今再遺。
邇來枯枿尚未茁，拳拳頗媿臺無餽。
儻容小摘寄情親，會遣長鬚見芹意。
玉堂早起
作者：樓鑰
朝代：宋

早起多奔走，旬休亦往還。
偶因二士試，始得一朝閒。
靈鵲花枝上，金魚荇蔕間。
素餐終有媿，只憶舊家山。
玉版鮓次陸子元郎中韻
作者：樓鑰
朝代：宋

鱘黄不減鯨與鱣，逆風鼓鬣噴腥涎。
漁人不顧浪如山，談笑坐致扁舟前。
一鈎香餌不得去，何用大網相縈纏。
揮刀紛紜臠肉骨，巨口噞喁誠可憐。
珍鮓萬甕不論錢，頭顱萬里頳行肩。
星郎日參玉版禪，頗厭蔬食供盤筵。
尚書親作孟宗寄，坐覺匕箸生春妍。
却笑多事張茂先，光怪異說空千年。
玉霄亭玩雪
作者：樓鑰
朝代：宋

羣齋高晏雪浮空，同上山城第一重。
今日無非銀色界，此亭真是玉霄峰。
雲迷野路舞輕鶴，風急瓦溝噓老龍。
便欲相將游汗漫，剡溪何必訪遺蹤。
王伯齊染髭
作者：樓鑰
朝代：宋

垂髫相見舜江濱，荏苒俄驚過五旬。
顧我頹齡真似葉，訝君長鬣亦如銀。
萬金安得神僊藥，一笑重回舊日春。
縱使星星還復出，不妨時作少年人。
王侍御壽詩
作者：樓鑰
朝代：宋

史君威名聞四方，南床凜凜凝秋霜。
史君和氣到甌越，幕府初開夜飛雪。
頗聞此雪仍歲無，定知來隨御史車。
黄堂洗印未多日，慶朝況此當懸弧。
明年豐登日可數，父老兒童爭起舞。
遲明賀版擁譙門，試拾歡謠作詩語。
史君風度神僊人，相門出相寧非真。
妙齡兩科談笑得，晚趨嚴召依風雲。
臺端敢言姦聽聳，至今讜論時傳誦。
踏遍巫山十二峯，却尋春草池塘夢。
人傳史君威稜稜，我知威愛元兼行。
蒼髯如戟面如鐵，惠養自有循良稱。
高牙入境紛進謁，賓屬庭趨公磬折。
民生共喜愛日溫，吏行獨畏春冰裂。
向來夔州妙籌邊，夷蠻落膽皇靈宣。
還朝奏課居第一，夜半帝席爲之前。
東嘉今爲股肱郡，小試望之三輔近。
會循故事入三公，致君要使登堯舜。
東風未動春先回，梅花照眼歌筵開。
吏民合詞頌難老，一笑千里傳銀盃。
佳兒恂恂授衣鉢，玉樹芝蘭俱秀發。
江南世胄比長淮，更看雲來萃簪笏。
平生知己今上天，敢復坐嘆寒無氈。
巴言未足贊公壽，載誦峻極崧高篇。
王修撰挽詞·其一
作者：樓鑰
朝代：宋

十載頻褰刺史帷，名卿風裁映紳緌。
慶門共仰聯三鳳，禁路咸嗟欠一夔。
神武衣冠終遂志，平泉花木總成詩。
傷心積翠樓前月，斜入欄干欲向誰。
王修撰挽詞·其二
作者：樓鑰
朝代：宋

賤子何能直一錢，夫君於我獨知憐。
樽罍談笑幾侵夜，琴劍周旋不計年。
此去空懸徐孺榻，重來無復孝廉船。
百身願贖嗟何及，衰涕滿襟如迸泉。
王原慶新遷居南堂以古風求寫恕齋二大字并石刻次韻
作者：樓鑰
朝代：宋

三槐諸孫有奇士，才高特未遇時爾。
作詩尤能備衆體，短章大篇仍雜擬。
解紛使掉三寸舌，隨陸蘇張何足比。
鵰鶚猶未離風塵，蛟螭尚爾蟠泥滓。
平生曳裾向侯門，豪傑聞風競瞻企。
只今交游亦凋落，凜凜一身嗟獨峙。
槐陰滿庭渺何在，久寓瀛壖成故里。
瀕湖小樓太孤露，何殊玉川洛城裏。
邇來深入作郊居，高屋好山成二美。
未能拔劔斬樓蘭，幾欲袖椎摧晉鄙。
便將拂袖武陵溪，誰能著脚長安市。
西門性急佩柔韋，柳子氣高戕曲几。
衡宇全似歸柴桑，茅茨大勝居儋耳。
我詩非工字尤拙，荷子愛忘剛見喜。
夜來縱筆寫恕齋，自笑黔馿技止此。
更求古刻訪少作，頗記醉中曾諾唯。
舊書紛沓費搜尋，魚鑰未開塵事起。
呼童卷送三數軸，僅可障風同故紙。
新詩鼎來亟予和，顛字敢追張長史。
不須更投苦海中，一笑以還隨棄毀。
徑須携酒登南堂，朗詠白駒三四章。
王原慶訴盤餐蕭然走筆次韵·其一
作者：樓鑰
朝代：宋

愁絕詩人太瘦生，也無北食與南烹。
君看俚語亦堪笑，何日能填鼻下橫。
王原慶訴盤餐蕭然走筆次韵·其二
作者：樓鑰
朝代：宋

莫嗜鰒魚如老曹，但應菜飯學參寥。
坡翁晚節更清苦，玉糝新羹手自調。
王叔達以尉彭澤潛玉洞述見示
作者：樓鑰
朝代：宋

書巖已奇甚，潛玉尤偉哉。
李君漫盤谷，元子空峿臺。
神不得自祕，天應爲君開。
淵明如得此，應不賦歸來。
王大卿挽詞·其一
作者：樓鑰
朝代：宋

少壯節先著，年侵氣不衰。
忠雖由父教，清亦畏人知。
處世無求合，安時竟數奇。
甘泉人物會，一老漢空遺。
王大卿挽詞·其三
作者：樓鑰
朝代：宋

圖史但環堵，江湖幾問津。
雖多暮年樂，誰忍半生貧。
海內清名滿，毫端秀句新。
風流嗟頓盡，晉韵更何人。
王大卿挽詞·其二
作者：樓鑰
朝代：宋

麾節東南半，澄清冠一時。
權輿周翰傳，頂踵阜陵知。
自謂二宜去，人稱三不欺。
卷懷終未盡，流慶稱家兒。
王大卿挽詞·其五
作者：樓鑰
朝代：宋

上世總儒先，猶傳夢雪篇。
惟應佳壻選，可配老姑賢。
父行偏知我，交情不問年。
槁梧誰共語，愁斷伯牙絃。
王大卿挽詞·其四
作者：樓鑰
朝代：宋

老去王摩詰，歸來道更全。
賸添天美祿，真得地行仙。
日欲增三徑，君胡欠百年。
桃源不無路，重上慘風煙。
王夫人挽詞
作者：樓鑰
朝代：宋

婦德勝賢士，嫠居成大家。
陰功宜有後，餘慶尚無涯。
楊惲出司馬，陶潜傳孟嘉。
文昌紀遺範，外氏倍增華。
王夫人挽詞
作者：樓鑰
朝代：宋

淑質依名士，身期百不憂。
藁砧家萬里，蓬首日三秋。
隨母傳遺業，嵇孤託舊游。
幽原誦詩傳，無媿柏爲舟。
王夫人挽詞·其一
作者：樓鑰
朝代：宋

閫內誰無助，夫人事特明。
傾囊資色養，勉學就清名。
遯世期高節，辭風歎落英。
丁寧猶在耳，伉儷若爲情。
王夫人挽詞·其二
作者：樓鑰
朝代：宋

荆國風流遠，幽閨女教循。
鴒原驚逝水，鶴髮倍沾巾。
厚夜招香魄，英詞列翠珉。
祇愁書字拙，貽笑衛夫人。
王夷仲夫人挽詞
作者：樓鑰
朝代：宋

彤史無人續，誰能識壼彜。
蘋蘩奉先祖，詩禮付佳兒。
未見魚軒樂，俄興鸞鏡悲。
藁砧方得路，腸斷悼亡詩。
王忠文公挽詞·其一
作者：樓鑰
朝代：宋

夙負敢言氣，輸忠不愛身。
劉蕡仍遇主，綺季更憂民。
治行真循吏，風稜古爭臣。
薦紳千載恨，不得究經綸。
王忠文公挽詞·其二
作者：樓鑰
朝代：宋

梁木今其壤，誰能問大鈞。
恩深兩宮賻，哀動四州民。
已矣天人策，傷哉社稷臣。
吾生良可耻，不及見斯人。
王成之給事囿山堂
作者：樓鑰
朝代：宋

煙雨望麗陽，前山羅紫翠。
照水挹南明，不與巾子對。
朅來登囿山，一覽萬山會。
蓮城山固多，此地要爲最。
主人意軒豁，物境供曠快。
山椒湧華屋，迥立風埃外。
一物無遁形，所在見纖介。
清霜肅天壤，佳樹隔闤闠。
俯仰隨取捨，左右從盼睞。
門牆尋故步，杖屨許從邁。
恍然至絕頂，更覺宇宙大。
樽酒屢勸酬，棋枰更勝敗。
秋高月色皎，浮雲了無礙。
不俟攀仙掌，徒手吸溪瀨。
茲堂極崇敞，意若欠深邃。
先植易生木，徐待松柏兌。
望遠仍可喜，意滿聊自晦。
無使山下人，或得窺外內。
但恐趣賜環，樹藝或不逮。
先生味斯言，一笑相領解。
吾將飭園丁，隨處添翳薈。
他時遶扶疎，吾廬益可愛。
王提刑挽詞·其一
作者：樓鑰
朝代：宋

廉白真家法，原由金紫賢。
兄辭嶺南賻，弟却澧陽錢。
築屋吾將老，藏書手自編。
老成俄已矣，聞者爲潸然。
王提刑挽詞·其三
作者：樓鑰
朝代：宋

二廣外臺首，威稜著一門。
志期諸郡肅，忍見匹夫冤。
奮繫猶鷹鷙，興讒有兔爰。
投閒了無恨，此意與誰論。
王提刑挽詞·其二
作者：樓鑰
朝代：宋

籍甚青箱學，醇乎赤子心。
片言皆可復，一僞不容侵。
處事幾游刃，論交欲斷金。
諸郎傳素業，桂子看成林。
王提刑挽詞·其四
作者：樓鑰
朝代：宋

伯仲三珠樹，優爲一世才。
人琴先起恨，金玉遂俱摧。
南阮方深痛，阿連尤可哀。
桃花源上路，老眼更堪開。
王敏肅公挽詞·其一
作者：樓鑰
朝代：宋

□□□□□，□□□□□。
□□□□□，□□□宣公。
全蜀增天險，長淮折犬戎。
經綸今已矣，貫日有餘忠。
王敏肅公挽詞·其二
作者：樓鑰
朝代：宋

賤子慙生晚，龍門莫問津。
詞場沾賸腹，政地仰洪鈞。
古栝杏壇舊，東嘉棠蔭新。
九京無馥作，知己更何人。
王檢正挽詞·其一
作者：樓鑰
朝代：宋

到處稱循吏，星軺復郡侯。
威名致降虜，恩信感亡牛。
省闥主公議，祠庭尋舊游。
善人天不憗，愁絕峴湖秋。
王檢正挽詞·其二
作者：樓鑰
朝代：宋

客授蒙傾盖，朝參喜綴班。
開藩才一水，去國遂千山。
晚遇名方重，言歸鬢未斑。
功名付諸子，含笑謝塵寰。
王武陵挽詞
作者：樓鑰
朝代：宋

胡虜久未殄，功名誰與同。
惟公負才氣，遇事等英雄。
井井清邊瑣，駸駸有父風。
惜哉天不憗，遺恨渺無窮。
王給事挽詞·其一
作者：樓鑰
朝代：宋

主眷逢千載，寵光傾一時。
銓曹著官簿，禁掖粲英辭。
論議推東省，威聲憺北夷。
平生經世意，懷卷竟何之。
王給事挽詞·其三
作者：樓鑰
朝代：宋

自忝年家好，居慙雌甲辰。
賓興蒙異奬，客授喜同寅。
別去時無幾，年來意益親。
囿山觴詠地，回首重沾巾。
王給事挽詞·其二
作者：樓鑰
朝代：宋

宦學素稱豪，仍聞吏事高。
精神雖腹滿，撫字亦心勞。
藩輔連三組，沉痾見二毛。
胡牀庾樓在，殘月墮江皋。
王縣尉挽詞·其一
作者：樓鑰
朝代：宋

幹蠱恢才刃，誰能貨殖私。
人皆競毫髮，我獨破藩籬。
風雨空殘夢，池臺愴昔時。
板輿臨穴處，行道亦興悲。
王縣尉挽詞·其二
作者：樓鑰
朝代：宋

潤屋公餘事，能爲人所難。
蓼莪遺恨在，夜雨舊盟寒。
家有書堪讀，囊無錢爲看。
情親悲不那，望絕旐飛丹。
王觀國挽詞
作者：樓鑰
朝代：宋

晚識三珠樹，方知獨笑翁。
舊游虧半面，遺恨想高風。
小楷墨猶濕，殘膏澤未窮。
梅花縞寒夜，埋璧衆香中。
王通判挽詞·其一
作者：樓鑰
朝代：宋

世篤青箱學，驊騮更著鞭。
半山分近派，巖壑誦新篇。
竹馬迎雙舄，棠陰憶二天。
黄扉伸讜論，風節尚翹然。
王通判挽詞·其二
作者：樓鑰
朝代：宋

才具盍時用，拂衣俄去之。
善藏經世手，回施稱家兒。
嬴博延陵恨，人琴子敬悲。
連年事如許，天道杳難知。
王遂安挽詞·其一
作者：樓鑰
朝代：宋

淮水占王氏，生平熟義方。
三珠欣競秀，兩桂蚤聯芳。
才大用何嗇，源深流自長。
青氈傳令子，一箭取雙鶬。
王遂安挽詞·其二
作者：樓鑰
朝代：宋

學問自冰翁，詞章聳巨公。
不慙循吏傳，真有古人風。
捫蝨書猶在，飛鳬迹遽空。
人琴悲子敬，三讀愴深衷。
環村踏雪·其一
作者：樓鑰
朝代：宋

一冬求雪雨還晴，賸喜春朝見玉霙。
不爲偶同佳客到，誰能深入亂山行。
雲窗霧閣知何限，玉樹瓊枝到處明。
更喚輕舟同穩泛，小谿何似剡谿清。
環村踏雪·其二
作者：樓鑰
朝代：宋

筍輿衝雪過溪橋，流水方東未晚潮。
白裏不知梅奪色，青邊尤喜麥成苗。
煙深带雨參差下，空闊隨風自在飄。
可是忍寒詩更切，故求野路踏瓊瑶。
病告
作者：樓鑰
朝代：宋

閉戶垂簾儘自如，兀然終日擁紅爐。
得歸足可優游老，此地何堪養病軀。
病後戲作
作者：樓鑰
朝代：宋

河魚腹疾未全除，一飯充饑不願餘。
縱有珍羞難下筯，真成頓頓食黄魚。
病目初愈張子家有詩次韵
作者：樓鑰
朝代：宋

年來視物隔褷䙰，祇有昏花似退之。
强起歸鴻聊自放，妙穿懸蝨恐難爲。
相親黄奶交親絕，見代青姑事寖危。
寫照苦添雲蔽日，不應更誚虎頭癡。
病足戲效樂天體
作者：樓鑰
朝代：宋

課得退連茹，藥逢新太醫。
居閑幸餘暇，養病任多時。
步屧雖非便，調琴足自怡。
曉來風雨急，高卧到晨炊。
登育王望海亭
作者：樓鑰
朝代：宋

瘦藤拄破山頭雲，山蹊盡處開危亭。
平田萬頃際大海，海無所際空冥冥。
乾端坤倪悉呈露，飛帆去鳥無遺形。
蓬萊去人似不遠，指點水上三山青。
褰裳濡足恐未免，儻有飈馭吾當乘。
是中始覺宇宙大，眼力雖窮了無礙。
雲夢八九不足吞，回視塵寰一何隘。
曾聞芥子納須彌，漫說草庵含法界。
看我振衣千仞岡，笑把豪端捲煙海。
登蕺山
作者：樓鑰
朝代：宋

晚步蕺山上，休辭脚力窮。
八松不礙眼，萬里欲乘風。
逸興浮滄海，高歌徹太空。
羲之不可見，猶得想胸中。
登馬鞍嶺
作者：樓鑰
朝代：宋

軋軋輕輿上馬鞍，半天嵐翠逼人寒。
從教宿靄迷清嶂，明日晴空取意看。
白醉
作者：樓鑰
朝代：宋

處世難獨醒，時作映簷醉。
年少足裘馬，安知老夫味。
天梳與日帽，且免供酒事。
謫居幸三適，得此更慙媿。
向來六逍遥，特書見清異。
君家老希夷，相求諒同氣。
曲身成直身，朝寒俄失記。
醉中知其天，不飲乃同意。
書生暫奇溫，難語純綿麗。
百四從妹挽詞·其一
作者：樓鑰
朝代：宋

姊妹二十四，凋零餘二人。
他鄉忽傳訃，老子倍傷神。
已歎嫠居久，何堪逆境頻。
佳城千里外，西望淚沾巾。
百四從妹挽詞·其三
作者：樓鑰
朝代：宋

去歲桐川弟，新從姊處歸。
備言家慶事，猶著嫁時衣。
尚欲尋松社，寧堪哭素幃。
人生真一夢，回首事皆非。
百四從妹挽詞·其二
作者：樓鑰
朝代：宋

孝養全終始，真成乳阿姑。
衾禂幾年共，甘毳四時須。
衆子俱傳業，諸孫足自娛。
吾家女兄弟，似此亦幾無。
盛夫人挽詞
作者：樓鑰
朝代：宋

婉嬺閨中秀，清高林下風。
相夫能盡禮，教子使移忠。
邊郡官無曠，都城養得終。
壼彜今具在，流慶復何窮。
盧夫人挽詞
作者：樓鑰
朝代：宋

名族著崗頭，幽閨女教修。
良人驚夢蝶，衆子慕桑鳩。
物化了難問，壼彜誰爲收。
于公有佳兆，衮衮看公侯。
盧甥申之自吳門寄顔樂間畫牋
作者：樓鑰
朝代：宋

年來吳門箋，色澤勝西蜀。
春膏最宜書，葉葉瑩栗玉。
賢甥更好奇，惠我小畫幅。
開緘粲殷紅，展玩光溢目。
巧隨砑光花，傅色濕丹綠。
桃杏春共嫵，蘭桂秋始肅。
趙昌工折枝，露華清可掬。
妙手真似之，臧去不忍觸。
苟非歐虞輩，誰敢當簡牘。
又聞樂間君，古篆頗絕俗。
併求數紙書，寄我慰幽獨。
相州道中
作者：樓鑰
朝代：宋

千古興亡一夢驚，就中物理似持衡。
茜花空染朝歌血，荒草猶祠羑里城。
但見反身知自咎，誰言修政欲相傾。
知音只有昌黎操，臣罪當誅主聖明。
省宿
作者：樓鑰
朝代：宋

樹滿茅山綠正肥，昏鴉日日向南歸。
如今身在三茅外，却看歸鴉正北飛。
真率會次韵
作者：樓鑰
朝代：宋

喜奉潘輿得退身，烏衣相會總情親。
樽前正好醉千日，林下何妨見兩人。
閑暇止應開口笑，談諧尤稱掇皮真。
夜歸更作驚人語，舅氏從來筆有神。
石南康挽詞·其一
作者：樓鑰
朝代：宋

挺挺石可轉，恂恂衣不勝。
平生憂國志，長夜讀書燈。
大易窺三古，中庸進百能。
惜哉天不憗，無復見川增。
石南康挽詞·其三
作者：樓鑰
朝代：宋

伊昔爲君御，儒流頼主盟。
執經容後進，傾蓋若平生。
坐見埋黄壤，空勞望赤城。
友朋相與泣，反袂不勝情。
石南康挽詞·其二
作者：樓鑰
朝代：宋

家有春秋學，淵源更得師。
風高蓋公舍，淚落蔡邕碑。
官早終難進，才全竟弗施。
遺編屬賢子，孝謹不應衰。
石時亨飽山閣
作者：樓鑰
朝代：宋

層層得好山，是處足飽看。
君真樂山者，心地尤平寬。
生長山水縣，慣見青巑岏。
築室欲飫賞，憑虛著危欄。
天亦遂君意，俾君老其間。
場屋早得名，晚始就一官。
官又不得進，甘心樂瓢簞。
官少家食多，知更幾暑寒。
朝見山嵐高，暮喜山雲還。
山氣日夕佳，秀色幾可餐。
晴雨各變態，雪月更萬端。
于山真屬饜，清明流肺肝。
膏粱與芻豢，與世殊鹹酸。
久矣謝世紛，屏息專內觀。
鬢無一莖白，八十顔如丹。
所得不既多，愈飽天不慳。
此閣本不華，何處無此山。
苟爲名利驅，人境無相關。
吾鄉山苦遠，可望不可攀。
東樓快登眺，聳翠羅烟鬟。
年來勇欲歸，匏繫未許閒。
君索飽山詩，南明恍在前。
十年兩訪君，共醉苜蓿盤。
向時多名流，與君平生歡。
祇今幾人在，一見良獨難。
叔度鎮金陵，道衡處瀛壖。
舊遊如晨星，相望可長歎。
歸夢遶故丘，非晚再掛冠。
何當泛剡谿，往從子于盤。
石通直挽詞
作者：樓鑰
朝代：宋

籍甚新昌族，真成萬石家。
源流端有自，悃愊更無華。
奉職冰同潔，持身璧不瑕。
慶門傳未艾，蘭玉茁新芽。
石門洞
作者：樓鑰
朝代：宋

扁舟百里蓮城回，青山中斷立兩崖。
清都虎豹隠不見，但見閶闔排雲開。
峯回失喜大飛瀑，聲震萬壑驚春雷。
掀髯目極九霄外，玉虹千丈飛空來。
一冬青女靳天雪，不知聚此山之隈。
傳聞神龍卧其上，寶藏擊碎真瓊瑰。
胸中先自無塵埃，到此更覺心崔嵬。
天風爲我噀空翠，春水瀉入騷人懷。
謫僊曾來寫勝句，劉郎又爲開天台。
我慚筆無挽牛力，醉墨滿壁誰爲裁。
或言龍湫更奇絕，鴈山高處深雲埋。
我方携筇往尋訪，未知比此何如哉。
碩人居氏挽詞
作者：樓鑰
朝代：宋

頃侍尚書坐，曾聞閫助賢。
晤言成勇退，裏謁戒私專。
夢斷松江路，神傷薤露篇。
悼亡千里淚，疊嶂想新阡。
示從子
作者：樓鑰
朝代：宋

東院敲棋西院琴，固知猶勝別勞心。
少年不比老癡叔，且向書窗惜寸陰。
祝通判挽詞·其一
作者：樓鑰
朝代：宋

坦坦曾無我，休休蚤見幾。
虛舟寧忤物，抱甕自忘機。
老去心逾壯，歸來事已非。
賞延推不及，有子尚家肥。
祝通判挽詞·其二
作者：樓鑰
朝代：宋

花縣弦歌化，蓮城水竹居。
舊寮情義厚，近別信音疎。
不作三刀夢，空垂別駕車。
新阡何處是，東望倍欷歔。
秋意次林致甫宗丞韵
作者：樓鑰
朝代：宋

河漢秋來浄，飛星一點過。
好風吹暑盡，疎雨送凉多。
紈扇收團月，桃笙捲細波。
自知恩到骨，欹枕夢無何。
秋日懷國仲觀
作者：樓鑰
朝代：宋

四明聳秀一溪流，曾記經行十里秋。
行李今從何處住，宦游自笑幾時休。
兒時故舊今誰在，老去光陰不借留。
贏得東歸訪丘壑，約君同上釣魚舟。
秋雨兀坐王原慶携孫吉父菊花倡和見過有分遺之意次韻
作者：樓鑰
朝代：宋

五載杜門居海角，無復翻階賦紅藥。
自憐荒徑菊猶存，夕餐空待秋英落。
眼明喜見綠叢叢，始也抽苗今滿握。
扶筇著意養孤芳，荆棘旁連細開斫。
天香入骨徐吐芬，中有秋風非外鑠。
傳聞南堂有佳種，願過屠門思大嚼。
頗亦有意欲見之，此意未容兒輩覺。
乃知便許移芳根，不止園官供小摘。
要令壽客來駢肩，何用潭水求延年。
有時採之東籬邊，不覺南山在眼前。
淵明千載幸同調，老我此際方悠然。
西風吹花日夜急，散金坐看開田田。
兩詩先到衡門下，思向平臺尋戲馬。
從君九日去行樂，莫爲登高淚盈把。
程文簡公挽詞·其一
作者：樓鑰
朝代：宋

論著大哉堯，英聲早已昭。
橫飛欽遠業，特立仰高標。
言議超千載，風猷聳四朝。
惜乎經世學，不及珥金貂。
程文簡公挽詞·其三
作者：樓鑰
朝代：宋

設卦探羲畫，隨山究禹謨。
仰天真見象，畫地可成圖。
健筆凌前輩，殘膏浹萬夫。
登門嗟最晚，猶得覘宏摹。
程文簡公挽詞·其二
作者：樓鑰
朝代：宋

太上崇耆舊，龍鱗手可攀。
胡爲遯荒野，竟復老商山。
漢閣頒綸渥，瀛壖擁旆還。
靈光遂陳迹，西望涕空潸。
端明殿學士張公挽詞·其一
作者：樓鑰
朝代：宋

天分已高明，樂哉賢父兄。
勳名希葛亮，問學本諸程。
襟滿英雄淚，琴亡手足情。
相從九泉下，何處覓三英。
端明殿學士張公挽詞·其三
作者：樓鑰
朝代：宋

英略古無對，外庸今最良。
衆方期共政，人已歎云亡。
不聽尚書履，猶懷太守章。
康廬星忽墮，丹旐裊清湘。
端明殿學士張公挽詞·其二
作者：樓鑰
朝代：宋

籍甚張京兆，精神滿腹中。
才高解牛刃，手敏運斤風。
河滸恩波遠，廛間狡穴空。
章臺舊時柳，無復映金狨。
端明殿學士張公挽詞·其四
作者：樓鑰
朝代：宋

昔幸參朝列，於公更有連。
規橅包世界，風義薄雲天。
送別詩猶在，貽書墨尚鮮。
偉人無復見，惟務寶青氈。
端明殿學士汪公挽詞·其一
作者：樓鑰
朝代：宋

制閫詩書帥，公朝侍從臣。
身能全進退，人可得疎親。
曳履聲猶在，持衡迹遂陳。
從今幾百載，更復見斯人。
端明殿學士汪公挽詞·其三
作者：樓鑰
朝代：宋

道學不盡試，功名祇緒餘。
立朝惟正色，薦士有遺書。
百贖嗟無及，九京誰與居。
莫酬推轂意，衰涕濕巾裾。
端明殿學士汪公挽詞·其二
作者：樓鑰
朝代：宋

蚤歲聲名大，婆娑始遇時。
難兄屏隔坐，令子桂芳枝。
人望還爲用，天胡不憗遺。
成蹊堪喻大，墮淚不須碑。
端明殿學士王公挽詞·其一
作者：樓鑰
朝代：宋

片言寤主上亨途，幾向專城佩左魚。
羊陸遐衝雖坐折，高文宿憤竟誰攄。
平時屢草千言奏，垂絕猶騰八難書。
漢殿履聲今已矣，兩州遺老倍欷歔。
端明殿學士王公挽詞·其二
作者：樓鑰
朝代：宋

短檠鐵研用功深，萬卷蟠胸不輟吟。
故國遁身來濟岱，壯年發藻向儒林。
愛民利物平生事，憂國忘家一片心。
史館頃年陪潤色，挽公無路涕盈襟。
竹
作者：樓鑰
朝代：宋

蟄宮驚起兩龍角，蛟室未呈雙水犀。
同本君爲分魯衛，清風應不愧夷齊。
答杖錫平老
作者：樓鑰
朝代：宋

老我平生不願餘，歸來但欲賦閑居。
灌園自足供朝膳，且奉夫人御版輿。
答東山一老二偈·其一
作者：樓鑰
朝代：宋

即心是佛本無難，挫却絲毫隔萬山。
知有毗盧五千卷，誰能分寸費躋攀。
答東山一老二偈·其二
作者：樓鑰
朝代：宋

閉門深坐日知味，無限好山都懶游。
城裏山中俱是隠，江湖不若兩忘休。
糧料院葵向亭
作者：樓鑰
朝代：宋

結屋蒼崖晝不譁，崚嶒亂石遶簾牙。
濤江渺莽三千頃，烟瓦參差百萬家。
雉堞環山餘暮雪，龍樓聳闕煥朝霞。
登臨可是望都省，但有葵心向日華。
約同社往來無事形迹次韵
作者：樓鑰
朝代：宋

家舅年益高，何止七十稀。
神明曾未衰，髮黄齒如兒。
義槩同古人，閭里咸歸依。
度量海深闊，仁愛佛慈悲。
居然三達尊，後生願影隨。
爲作真率集，率以月爲期。
平生持謙柄，自牧何太卑。
善學柳下惠，不欲慕伯夷。
一鄉有善士，收拾略不遺。
以此娛我老，今是勝昨非。
何必汗漫游，據龜食蛤蜊。
但欲客長滿，痛飲真吾師。
鄉黨既恂恂，朋友亦偲偲。
凡我同盟人，共當惜此時。
間或造竹所，寧容掩朱扉。
耆英古有約，不勸亦不辭。
此意豈不美，謹當守蕭規。
達哉杜陵客，從它人見嗤。
約訪王卿已而中輟次韵
作者：樓鑰
朝代：宋

歸來親戚話通情，準擬流花得再行。
已荷適齋容接武，敢從酌古遽渝盟。
烏衣門巷人非遠，綠野樽罍計未成。
官已得閑身未暇，因仍恐或過清明。
約諸公再遊龍湫
作者：樓鑰
朝代：宋

昨暮與君上龍湫，天久不雨無湍流。
嘯呼拊掌喚不應，悵望頗亦令人愁。
夜來雷鼓驚龍起，溪聲已覺亂人耳。
莫辭重訪尊者居，坐看倒翻三峽水。
紅梅
作者：樓鑰
朝代：宋

南枝零落北枝殘，失喜新蕤苦耐寒。
莫道北人渾不識，南人幾作杏花看。
經筵講詩徹章進詩
作者：樓鑰
朝代：宋

聖主承丕祚，于今歲幾遷。
昭回光飾物，剛健位乘乾。
善治新更化，當陽獨攬權。
誅鉏及共鯀，擢任列閎顛。
曩日方謀始，宸心最急先。
未遑親政理，首務闢經筵。
恭儉甘卑室，尊嚴拱細旃。
晝居勤已甚，坐侍禮無前。
講徹詩三百，時逢運半千。
諸儒深誦說，六義極摩研。
俯閲毛公傳，旁參鄭氏箋。
慨尋中古意，重是素王編。
舊本三千首，終存十二篇。
雖遭煨燼厄，所頼詠歌全。
開迹因農事，安民在井田。
成功時邁酌，興業大明綿。
東國思平賦，南山樂得賢。
艱難由后稷，勞來美周宣。
起自紹熙載，迨茲嘉定年。
關雎從肇彼，殷武遂終焉。
寵數傳中旨，恩光被邇聯。
神文期繼踵，元祐信齊肩。
內廄頒雲騎，雕鞍絢錦韉。
茗分龍焙品，香拂御爐煙。
衆俊咸宣力，孤生亦備員。
少時曾學依，老去未忘筌。
納祿誠休矣，歸耕久晏然。
鋒車俄促召，梓里謂登僊。
詞禁容揮翰，天官命典銓。
豈知侵莫境，重得侍甘泉。
朽質何能報，孱軀殆欲捐。
尚思求譎諫，海嶽效塵涓。
繆伯恭挽詞
作者：樓鑰
朝代：宋

我實由汪出，垂髫托外門。
非惟拜先德，猶及見新婚。
謹厚推鄉曲，恩慈篤弟昆。
善人今已矣，餘慶在兒孫。
織錦棋盤
作者：樓鑰
朝代：宋

錦城巧女費心機，織就一枰如許齊。
彷佛回文仍具體，縱橫方罫若分畦。
爛柯未易供仙弈，畫紙何須倩老妻。
如欲拈棋輕且稱，當求白象與烏犀。
繡川道中
作者：樓鑰
朝代：宋

伏波莫作賈胡留，雨意垂垂未肯休。
不憚征衫有微濕，只愁平地又橫流。
行人自厭衝泥苦，野老方當得意秋。
倦僕如何致千里，登天徒笑傳鳴鳩。
置酒沛宮詩
作者：樓鑰
朝代：宋

漢祖功成後，時因過沛宮。
還鄉上心喜，置酒故人同。
高會延遺老，酣歌和衆童。
窮歡新笑樂，起舞舊英雄。
慷慨悲游子，軒昂賦大風。
永爲湯沐邑，何用築新豐。
羣從泛湖次叔韶弟韵
作者：樓鑰
朝代：宋

倚遍瀛洲十二欄，老蟾推出爛銀盤。
絕憐千頃波瀾闊，更覺滿身風露寒。
境勝能令詩興逸，夜深自喜酒腸寬。
離離掛影清如許，莫惜終宵作意看。
翁府君挽詞
作者：樓鑰
朝代：宋

骯髒翁夫子，高才噤不施。
床頭癡叔易，夢裏阿連詩。
德喪嗟何及，天胡弗憗遺。
清風終未泯，吹拆謝庭芝。
習馬長楊詩
作者：樓鑰
朝代：宋

强漢承平後，兢兢武不忘。
整師臨五柞，習馬向長楊。
冀野來騏驥，天閑出驌驦。
驤騰射熊館，馳驟華山陽。
輦路千蹄穩，瑶池八駿良。
上方勤閲武，願賦翰林章。
老來
作者：樓鑰
朝代：宋

老來何以度光陰，祇有圍棋與鼓琴。
棋爲心勞疎對局，琴因臂弱倦調音。
曲肱時復同尼父，面壁何妨學少林。
氣習未除祇自笑，又還弄筆動微吟。
肆赦小雨
作者：樓鑰
朝代：宋

端門宣赦樂歡然，膏澤還應降九天。
始覺耳邊鳴摵摵，漸看笏上溜涓涓。
我班金闕雞竿側，君侍玉皇香案前。
雨立固知同陛楯，一言猶幸頼優旃。
背水陣詩
作者：樓鑰
朝代：宋

十里當勍敵，臨機事寖危。
萆山兵已遣，背水陣尤奇。
前澤書誠有，行權我獨知。
正須投死地，何用恤羣疑。
拔幟終如約，傳餐亦應期。
孫吳非紙上，方略要從宜。
胡監嶽挽詞
作者：樓鑰
朝代：宋

賦就八叉手，文高三折肱。
青衫雙鬢雪，黄卷短檠燈。
夢斷采芹水，神凄下馬陵。
諸郎追五桂，洗眼看飛騰。
臘月二十五日大人生朝
作者：樓鑰
朝代：宋

去年沙岸倚歸舟，今日驅車古涿州。
綵服難陪萊子戲，巴詞應付雪兒謳。
客途行及五千里，壽宴須開十二樓。
南望飛雲天樣遠，太行山外久凝眸。
臧溫叟挽詞
作者：樓鑰
朝代：宋

白首行逾恭，鄉評敬此翁。
心開上池水，氣襲舞雩風。
禮貌諸公厚，聲華一瞬空。
臧孫知有後，三世著陰功。
臨海縣治琴堂
作者：樓鑰
朝代：宋

子賤彈琴真是琴，我今無弦知琴心。
使我不得琴中趣，弦以脩綆誰知音。
才術高低不自由，單父二子心則侔。
後人不得彈琴暇，勿以戴星爲可羞。
自柯山歸再過蒼嶺
作者：樓鑰
朝代：宋

雨後過蒼嶺，平生行路難。
危層驚步滑，絕澗覺心寒。
就嶺山逾險，趨平谷更盤。
年來輕世故，不作險塗看。
范叔剛舍人示文正公象笏
作者：樓鑰
朝代：宋

千載威名文正公，忽瞻遺笏照雙瞳。
敢從象齒窺清裁，屢批龍鱗奮大忠。
秉立定知端若植，至今猶想氣如虹。
舍人接武登廊廟，宜寶甘棠振祖風。
范牛
作者：樓鑰
朝代：宋

人問吾何愛一牛，范僊真筆倍風流。
繩牽雖未如自放，猶勝更著金籠頭。
范致政挽詞·其一
作者：樓鑰
朝代：宋

義俠久無迹，吾鄉見此翁。
紫微欣稅駕，飛將許同功。
銀茜聯恩渥，金蘭藹義風。
雖增嬴博恨，猶喜桂成叢。
范致政挽詞·其二
作者：樓鑰
朝代：宋

酒後昇平曲，閑中安樂窩。
千金曾累致，一醉竟無何。
老驥志空在，孤鸞悲亦多。
相望才歲許，託體共山阿。
茅夫人挽詞
作者：樓鑰
朝代：宋

清心玉映許誰同，更有飄飄林下風。
政爾高情協宗老，故宜嘉遯樂龐公。
遠謀蚤識身爲重，晚境還知性亦空。
已擬張林碑婦德，合歸彤史巨編中。
莫子執挽詞
作者：樓鑰
朝代：宋

樂有父兄賢，談經絳帳前。
桂林孤素志，芹泮老遺編。
小阮情何切，童烏業未傳。
槔閒最崇篤，口口話齊年。
莫將仕挽詞
作者：樓鑰
朝代：宋

自歎清才久陸沉，晚從內典用工深。
諦觀烱烱死生際，寧復紛紛利祿心。
載酒今誰問奇字，遺經古亦勝黄金。
十年契闊遽如許，老淚臨風自不禁。
莫銅陵挽詞
作者：樓鑰
朝代：宋

經學高餘子，躬行慕古人。
儒風三葉秀，和氣一門春。
台嶺漸摩久，銅官撫字均。
庠東亡二老，凝望倍沾巾。
菁江迓客
作者：樓鑰
朝代：宋

菁江十里路逶遲，兩岸平疇接翠微。
贏得閑中乘畫舫，隨潮西上趁潮歸。
葉處士畫貂蟬喜神見惠
作者：樓鑰
朝代：宋

重煩妙手費丹鉛，貌出衰容信宛然。
君看頭顱已如許，豈堪頭上著貂蟬。
蔣德尚棋會展日次韵
作者：樓鑰
朝代：宋

棋社經年能幾回，身閑深幸屢參陪。
一旬又見朋簪集，三徑還因聽履開。
休苦索居徒面壁，何如相遇且銜盃。
雖由藥裹寬初約，不礙重尋舊雨來。
蔣慈谿挽詞·其一
作者：樓鑰
朝代：宋

伊昔丹丘去，相逢意氣傾。
樓前巾子秀，山下育泉清。
敬梓情逾厚，交梨論益明。
淒涼千古意，潮落又潮生。
蔣慈谿挽詞·其二
作者：樓鑰
朝代：宋

下筆欲生風，磨礱日有功。
推敲詩益鍊，駢儷語尤工。
經問南雷叟，家傳十八公。
詞人誰可繼，文陣滑稽雄。
蕉菴暮歸
作者：樓鑰
朝代：宋

綠蕉陰下遶斑衣，飯了從容到夕暉。
老子才携筇杖去，孫兒各捧竹團歸。
蕉菴清坐
作者：樓鑰
朝代：宋

薄晚歸來煙已蒼，蠻蕉一葉障斜陽。
不須久住潭潭府，始覺山林興味長。
蕉菴雜言
作者：樓鑰
朝代：宋

環植巒蕉數十株，幻成方丈一屠蘇。
幾重青蒼兩邊合，四壁穿空一物無。
早凉日薄坐其下，爽氣肅颯風來徐。
此爲天下易生物，不多歲月真可廬。
王愷謾夸紫步障，石崇安得青珊瑚。
寓居得地不畝許，好事便可傳規模。
顧余老矣豈久處，後來得此自足娛。
若謂霜雪成摧枯，環臺瑶室今何如。
薌林雪中過峽圖
作者：樓鑰
朝代：宋

不土之里無言詩，泛雪清圖事已非。
墨隠爲君傳舊跡，宛然興起剡谿西。
蘇江陰挽詞·其一
作者：樓鑰
朝代：宋

萬卷蟠胸次，千篇秀筆端。
朝行期奮迅，賢路竟艱難。
雖號循良守，欠爲文字官。
遺編幸無恙，留與後人看。
蘇江陰挽詞·其二
作者：樓鑰
朝代：宋

伊昔初傾盖，摛文已甚工。
親聞南澗語，謂有魏公風。
既往言多驗，歸來道更窮。
誨言非教佞，後裔報宜豐。
蘭亭別丁杲卿
作者：樓鑰
朝代：宋

山陰巖壑妙人寰，十載扁舟空往還。
贊府端能慰牢落，連朝相與上孱顔。
龍盤鳳翥無奇畫，霞蔚雲蒸有舊山。
弔古凄凉更離別，滿懷秋思到眉間。
虎丘
作者：樓鑰
朝代：宋

望望古招提，茲遊恨已遲。
池深驚地裂，野曠覺天垂。
聽法人千數，談空松一枝。
從誰訪遺跡，惟有石頭知。
虎冢
作者：樓鑰
朝代：宋

辛勤玉柙更珠襦，或見叉牙出骨須。
鷙獸一心能護法，敝帷千載尚全軀。
餘威凜凜空埋骨，遺像眈眈若負嵎。
及見當年梅子熟，自應驚倒老妖狐。
行荆坑道中
作者：樓鑰
朝代：宋

古澗隨山轉，征人趁水行。
懸崖當步險，空翠逼人清。
石路無尋直，沙田不畝平。
千巖得一二，亦足慰平生。
行香聞杜鵑
作者：樓鑰
朝代：宋

牆西綠樹杜鵑聲，老我何堪側耳聽。
我自賦歸歸不得，不須苦語更丁寧。
表兄陳安行遷右司仲兄遷大理丞余遷太府丞寄詩爲賀次韵·其一
作者：樓鑰
朝代：宋

東塾談經歲月輕，外家生長復何營。
王生此舅若無有，楊惲一書安得成。
首寄新詩欽厚意，却思往事念平生。
當時更荷外祖母，幼惠尤憐盛氏甥。
表兄陳安行遷右司仲兄遷大理丞余遷太府丞寄詩爲賀次韵·其二
作者：樓鑰
朝代：宋

爲親敢說宦情輕，公退委蛇懶自營。
朝路一時偕寸進，適齋新句已先成。
圉師况復今同里，武子非惟愛外生。
舊日阿重今欲冠，此恩更欲到彌甥。
袁府君挽詞·其一
作者：樓鑰
朝代：宋

家學傳三世，几間無二書。
力行真勇猛，進取故舒徐。
前輩多遺墨，先人祇故廬。
後來窺甕牖，志士爲欷歔。
袁府君挽詞·其二
作者：樓鑰
朝代：宋

坦坦幽人履，恂恂長者言。
憂時見顔色，樂道竟丘園。
隠行推同氣，高賢萃一門。
四明耆舊傳，他日數諸袁。
袁通判挽詞·其一
作者：樓鑰
朝代：宋

大道知如路，一心長似齋。
耄期稱不倦，胸次樂無涯。
孝謹古難及，友恭人自懷。
無瑕夜光璧，黄壤痛深埋。
袁通判挽詞·其三
作者：樓鑰
朝代：宋

僅有一區宅，曾無二頃田。
相過惟載酒，至老不言錢。
幾得拜牀下，何堪哭道邊。
門人多著籍，下馬向新阡。
袁通判挽詞·其二
作者：樓鑰
朝代：宋

盛德不容贊，多言可柰何。
大圭元不琢，古井竟無波。
前輩苦凋謝，後生誰琢磨。
同庚適齋老，託體共山阿。
觀冷泉亭放水
作者：樓鑰
朝代：宋

冷泉淺濁使人愁，開板黄波去不休。
岸側細泉穿亂石，始知別是一清流。
觀文殿學士趙公挽詞·其一
作者：樓鑰
朝代：宋

千古盛周宗，皇朝實比隆。
位多窮貴爵，誰見立王功。
一語國先定，寸心天與通。
龍飛稽事實，信史詔無窮。
觀文殿學士趙公挽詞·其三
作者：樓鑰
朝代：宋

麾節稱循吏，三朝藹政聲。
治如黄霸最，心慕伯夷清。
諸道俱遺愛，兩川尤著名。
起家臨制閫，更羨錦衣榮。
觀文殿學士趙公挽詞·其二
作者：樓鑰
朝代：宋

授受唐虞際，從容平勃閒。
宗英誰柄用，人望屬槔閒。
晚侍經闈讀，寖登規殿班。
帝鄉留不住，歸去老湖山。
觀文殿學士趙公挽詞·其五
作者：樓鑰
朝代：宋

殄瘁人俱駭，伊余獨永歎。
十年交義重，五日舊盟寒。
求去重維縶，欲歸無羽翰。
佳城何處是，東盼涕汍瀾。
觀文殿學士趙公挽詞·其六
作者：樓鑰
朝代：宋

聽履領簪纓，忠言徹帝庭。
公方扶日月，我亦寄雷霆。
憂世形詞色，卧家存典刑。
靈光更陳迹，楚些不堪聽。
觀文殿學士趙公挽詞·其四
作者：樓鑰
朝代：宋

皇上初更化，追鋒詔語溫。
同看三老起，今歎一身存。
別久勞魂夢，人亡濺淚痕。
從茲歸故隠，舊事與誰論。
觀文殿學士陳公挽詞·其一
作者：樓鑰
朝代：宋

台嶽鍾神秀，居然社稷臣。
海涵書萬卷，魁冠數千人。
南服頻懷綬，西垣屢演綸。
惜哉真漢相，不遂秉洪鈞。
觀文殿學士陳公挽詞·其三
作者：樓鑰
朝代：宋

朝著登門久，詞林辱眷深。
代言稱據古，議禮許同心。
去國臨歸路，還家寄好音。
病中聞赴告，老淚動盈襟。
觀文殿學士陳公挽詞·其二
作者：樓鑰
朝代：宋

幾見衣冠偉，終聞羽翼成。
先皇崇舊學，大政任名卿。
神器親傳授，崇朝再太平。
功成身自退，寵利一豪輕。
觀雲寄簡講師
作者：樓鑰
朝代：宋

蒼狗俄然又白衣，來從何處去何歸。
無心出岫還歸去，莫向秋風說是非。
訪李國器於包山同登寺後山菴
作者：樓鑰
朝代：宋

訪客包家山，相與登層顛。
嶙峋巨石中，屈曲扶欄干。
夜來雨初過，石罅時涓涓。
輕輿到岡頭，大江橫吾前。
亭午潮方盛，千艘散平川。
道人茅三間，花木羅後先。
朅來汩京塵，曠望爲洗湔。
山斷塔層層，西陵渺蒼烟。
此道走邯鄲，歸心更翩翩。
訪留昭文於范村山閒不得見
作者：樓鑰
朝代：宋

黄扉處士掩松關，小立松風去住難。
可歎山中真宰相，未容神武掛衣冠。
許待制挽詞·其一
作者：樓鑰
朝代：宋

吏事緣儒術，人材第一流。
宦游幾五紀，遺愛滿諸州。
叱馭無長阪，籌邊有舊樓。
遺安陰德在，衮衮見公侯。
許待制挽詞·其三
作者：樓鑰
朝代：宋

十載更麾節，陽春萬里同。
時時逢蜀士，一一話文翁。
到處留遺愛，諸郎守教忠。
慶源知未艾，往日有陰功。
許待制挽詞·其二
作者：樓鑰
朝代：宋

蚤擅文章價，名公屢品題。
碑銘摹諫省，丘壑訪愚溪。
得句追飛兔，摛毫走怒猊。
遺編聞好在，後學仰筌蹄。
許深父餉酒覆於舟中
作者：樓鑰
朝代：宋

千里貽書慰寂寥，更將尊酒餉今朝。
先生忽已成烏有，用事何因見白超。
醉裏謾思鯨吸海，夢回誰悟鹿藏蕉。
何時痛飲論心曲，雲滿江東望眼遥。
試俞珣長頭筆
作者：樓鑰
朝代：宋

倦游俞老又中州，霜兔抽豪飽盛秋。
平日相親管城子，結交今得賈長頭。
諸瑩拜掃晚歸長汀
作者：樓鑰
朝代：宋

雨意早垂垂，寒雲晚更低。
空中時散點，道上不成泥。
綠柳桃相映，黄花麥與齊。
迂回餘百里，喜見舊松隄。
謝僧道全惠詩并菖蒲
作者：樓鑰
朝代：宋

楚楚芳蓀詩樣清，翠苗低護小崢嶸。
一泓功借幽根潤，六月能令凉意生。
雁蕩渾如夢邊事，龍湫頓覺眼中明。
閒窗坐對思無限，何日隨君遶澗行。
謝剡中沈元龍惠詩
作者：樓鑰
朝代：宋

東陽何事到東州，百語曾無一語酬。
深羨松筠無改葉，自言蒲柳已先秋。
千金既覺成虛擲，雙璧還驚又暗投。
別後未知何日見，但將吾道付滄洲。
謝太守送雪次韵
作者：樓鑰
朝代：宋

一冬祇見曉霜寒，未得飛霙萬里看。
多謝黄堂贈圭璧，欲從乳竇倚欄干。
簷高安有冰成柱，坐久空餘水在盤。
歲晚願呈三白瑞，要觀積玉滿林端。
謝少微兄惠牡丹·其一
作者：樓鑰
朝代：宋

乍觀泉石分新種，想爲黟山憶舊葩。
病後不妨風韵在，此花之外更無花。
謝少微兄惠牡丹·其三
作者：樓鑰
朝代：宋

簫鼓聲中醉九旬，落紅萬點正愁人。
眼明忽見傾城色，更向尊前作好春。
謝少微兄惠牡丹·其二
作者：樓鑰
朝代：宋

方剪欄干第四花，玉人聯袂過吾家。
捻紅玉翼皆名品，醉眼相看到日斜。
謝文思許尚之石函廣陵散譜
作者：樓鑰
朝代：宋

叔夜千載人，生也當晉魏。
君卑臣寖强，駸駸司馬氏。
幽憤無所洩，舒寫向桐梓。
慢商與宮同，慘痛聲足備。
規橅既弘闊，音節分巨細。
撥剌洎全扶，他曲安有是。
昌黎贈穎師，必爲此曲製。
昵昵變軒昂，悲壯見英氣。
形容泛絲聲，雲絮無根蔕。
孤鳳出喧啾，或失千丈勢。
謂此琵琶詩，歐蘇俱過矣。
余生無他好，嗜此如嗜芰。
清彈五十年，良夜或無寐。
向時幾似之，激烈至流涕。
素考韓臯言，神授託奇詭。
別姊取韓相，多用聶政事。
近讀清真序，始知石函祕。
賢哉許阿訥，自言家有此。
文君昔寶藏，人亡琴亦廢。
荷君重然諾，寫譜遠相寄。
按拍三十六，大同小有異。
此即名止息，八拍信爲贅。
君遠未能來，我老從此逝。
何當爲君彈，更窮不盡意。
謝景英送鄭景元篇末見屬次韵
作者：樓鑰
朝代：宋

張羅清似翟公門，門外都無野雀喧。
可但風流追鮑謝，直教高論到羲軒。
絕憐父子爲知己，時把文章得細論。
箇裏是非何足較，乍賢乍佞一王尊。
謝林德久正字惠詩次韵
作者：樓鑰
朝代：宋

老我甘投閒，晏然十三秋。
茲來何所似，反衣狐白裘。
京塵素爲緇，夢寐思首丘。
低徊未成去，黽勉終自羞。
久聞歌楚騷，欲見知無由。
詩文惠盈軸，一誦消百憂。
便當細論文，夜雨同春蒭。
平生萬事了，此去復何求。
尚貪未見書，痛洗千斛愁。
得此不翅足，携歸老先疇。
謝林景思和韵
作者：樓鑰
朝代：宋

黄昏門外六花飛，困倚胡牀醉不知。
凍合玉樓猶强項，擁衾方詠雪巢詩。
謝湖山居士示和陶詩
作者：樓鑰
朝代：宋

淵明千載人，風節仰孤峭。
豈惟辭督郵，蓮社不得召。
書不求甚解，眼高得玄要。
詩亦本無意，但寫胸中妙。
齊梁紛衆作，嘈雜春禽叫。
稚子候簷隙，文通劇搜紹。
矯矯玉局翁，尚友謝浮漂。
飽喫惠州飯，追和欲同調。
湖山老居士，宏才盍廊廟。
出入官五紀，懷歸自年少。
屢賡歸來辭，吾行有先兆。
老龍卧林壑，年高德彌邵。
向來批敕手，甘心事耕釣。
築室據仙居，泉石造深穾。
亭榭望堂皇，蓬萊對圓嶠。
涉園日成趣，遇客酒頻釂。
巖巖鸞鶴姿，炯炯雙眸瞭。
墮體黜聰明，坐忘樂遺照。
西疇時告春，東臯快舒嘯。
襟期古暗合，此事不容詔。
盡和靖節詩，筆走追風驃。
又如裴旻劍，騰空徑投鞘。
人生嗜慾深，山林不供燒。
何當從公游，翛然寧荷蓧。
小子敢言詩，未免事華彯。
西施難效顰，邯鄲恐貽笑。
思欲焚舊藁，世味輕咀嚼。
稍尋韋蘇州，旁引孟貞曜。
絕去翰墨畦，毋鑿渾沌竅。
尚或庶幾焉，未暇期速肖。
謝滕宰彥可惠詩
作者：樓鑰
朝代：宋

與君相遇海東頭，明月如何忽暗投。
自媿重來千歲鶴，永懷靜對五湖鷗。
新編不覺成三復，妙思誠堪比四愁。
還肯來遊鄮山否，與君携手上東樓。
謝潘端叔惠紅梅·其一
作者：樓鑰
朝代：宋

舊家桃李種河陽，今日紅梅自楚湘。
根墢送春君意重，爲移絕艷到吾鄉。
謝潘端叔惠紅梅·其一〇
作者：樓鑰
朝代：宋

歲晚紅英繞凍柯，玉人無那醉顔酡。
廣平賦就如逢汝，鐵石心腸可柰何。
謝潘端叔惠紅梅·其一一
作者：樓鑰
朝代：宋

少陵年後詠花開，未見烟脂一抹腮。
可惜當時詩興動，止因東閣看官梅。
謝潘端叔惠紅梅·其一七
作者：樓鑰
朝代：宋

詩老爲花空自忙，想應未識此奇芳。
青枝綠葉何須辨，桃杏安能如許香。
謝潘端叔惠紅梅·其一三
作者：樓鑰
朝代：宋

花品無庸定等差，國香國色屬吾家。
海棠正自慙麤俗，莫問漫山桃李花。
謝潘端叔惠紅梅·其一九
作者：樓鑰
朝代：宋

縞裙練帨玉爲肌，誰點微頳向北枝。
若使羅虬見顔色，定須將此比紅兒。
謝潘端叔惠紅梅·其一二
作者：樓鑰
朝代：宋

坡翁著意賦三詩，謾說穠香已透肌。
若見此花應絕倒，惜君生晚不逢時。
謝潘端叔惠紅梅·其一五
作者：樓鑰
朝代：宋

客來試與倚欄干，拂拂清香觸鼻端。
儘做北人渾不識，不應敢作杏花看。
謝潘端叔惠紅梅·其一八
作者：樓鑰
朝代：宋

只說梅花似雪飛，朱顔誰信暗香隨。
不須添上徐熙畫，付與西湖別賦詩。
謝潘端叔惠紅梅·其一六
作者：樓鑰
朝代：宋

全體江梅臘裏芳，紫綿新拂漢宮妝。
臨川借得江梅句，傾國天教抵死香。
謝潘端叔惠紅梅·其一四
作者：樓鑰
朝代：宋

不學江頭玉樹寒，壽陽紅粉舊粧殘。
嬋娟可是慙隨俗，莫作金沙鎖骨看。
謝潘端叔惠紅梅·其七
作者：樓鑰
朝代：宋

梅花幾種盡相聞，老矣才欣見此君。
相與對花文字飲，絕勝歌舞醉紅裙。
謝潘端叔惠紅梅·其三
作者：樓鑰
朝代：宋

爲君手種向南堂，誤認昌州移海棠。
元是玉妃生酒暈，帳中仍带返魂香。
謝潘端叔惠紅梅·其九
作者：樓鑰
朝代：宋

初移湘水一枝春，賸馥還欣爲我分。
夢入山房三十樹，何時醉倒看紅雲。
謝潘端叔惠紅梅·其二
作者：樓鑰
朝代：宋

黄姑曾爲點冰肌，亦有緇塵染素衣。
何似烟脂天賜與，暗香猶在是耶非。
謝潘端叔惠紅梅·其二〇
作者：樓鑰
朝代：宋

自昔梅花雪作團，紅梅晚出可人看。
江梅不解追時好，祇守冰姿度歲寒。
謝潘端叔惠紅梅·其五
作者：樓鑰
朝代：宋

殿後鞓紅色漫穠，絳桃空自笑春風。
何人擊碎珊瑚樹，惱得瑶姬面發紅。
謝潘端叔惠紅梅·其八
作者：樓鑰
朝代：宋

人閒丹桂亦微黄，未見紅葩解有香。
惟喜此花兼衆美，麝臍薰徹絳紗囊。
謝潘端叔惠紅梅·其六
作者：樓鑰
朝代：宋

舊見寒花蠟蔕紅，寧知沁入雪膚中。
絕憐金谷佳人墜，到地餘香散曉風。
謝潘端叔惠紅梅·其四
作者：樓鑰
朝代：宋

前身施粉忌太白，今日施朱恐太紅。
說似旁人剛不信，清香萬斛在花中。
謝王粹中惠白鶴山麟川觀斑竹杖并竹輿
作者：樓鑰
朝代：宋

麟川僊館翠琅玕，荷子携來白鶴山。
未效葛陂龍種化，絕勝湘浦淚痕斑。
裁爲拄杖一尋許，巧作輕輿四尺慳。
兒子門生俱努力，病夫欲過虎谿還。
謝舒景叔寫照見贈
作者：樓鑰
朝代：宋

誰寫衰容入畫圖，本來面目舊形模。
幾年老瘦鬢如雪，不道今吾非故吾。
謝葉處士寫照
作者：樓鑰
朝代：宋

老我舊曾官日邊，隨衆年除仍歲遷。
母子日夜念鄉國，但欲共耕綿上田。
葉君寫照妙一世，畫我形模在山水。
有如虎頭貌幼輿，正合置之巖石裏。
猶記有客爲諛言，盍更野服爲貂蟬。
我笑不答心不然，拂衣徑得歸林泉。
歸來歲月不知久，十餘年中何不有。
此心炯炯尚如丹，只爲幽憂成老醜。
久矣與世俱相忘，荷君念我應老蒼。
新圖白髭添一二，豈知雙鬢皆成霜。
兩圖對掛耿相照，顧盼從容成一笑。
更添松竹作壽星，我已甘心就枯槁。
人言姿態與真同，如照止水窺青銅。
明知已非故吾矣，小孫指點能呼翁。
君居天街號稱首，侯王生面羅左右。
邊頭飛將新立功，颯爽英氣照窗牖。
名滿四方求者多，千金造門君不呵。
能事固不受促迫，應酬雖繁可柰何。
胡爲有暇及衰朽，楚楚裝池意尤厚。
我今已是行路人，不須重累丹青手。
謝蔣行之送菊
作者：樓鑰
朝代：宋

秋老情懷儘自寬，眼前只欠菊花團。
分來三徑雙株秀，先得重陽兩日看。
玉軟金輕無限態，風高露冷不勝寒。
幽人相對成清伴，正爾落英供夕餐。
謝袁起巖侍郎送盆梔奉老母
作者：樓鑰
朝代：宋

翠綃飛蓋擁生香，冰雪精神試晚妝。
鶴髮慈親俄一笑，玉人何事晚升堂。
謝陸伯業通判示淮西小藁
作者：樓鑰
朝代：宋

四海詩名老放翁，遺編俱在迹成空。
忽從淮右傳詩卷，近比劍南真父風。
暫向壺頭追馬援，何當甫里訪龜蒙。
江山爲助多佳句，莫惜南來寄斷鴻。
謝雷季仲樞密惠社餠
作者：樓鑰
朝代：宋

寵分餠卷荷深情，割肉烹鮮不厭精。
潭府始知嚴社祭，衰門又得詫侯鯖。
洗杯用薦逡巡酒，下箸如餐谷董羹。
回首枌榆未能去，欲隨秋燕問歸程。
謝顔樂閒篆離騷
作者：樓鑰
朝代：宋

樂閒下筆素推高，攻媿耽書老更饕。
顧我好看秦小篆，煩君爲作楚離騷。
晚年應悟成竵匾，痛飲猶堪寫鬰陶。
喜劇但知藏十襲，瓊瑶無以報投桃。
謝黄汝濟教授惠建茶并惠山泉
作者：樓鑰
朝代：宋

幾年不泛浙西船，每憶林間訪惠泉。
雅好誰如廣文老，親携直到病夫前。
細傾瓊液清如舊，更瀹雲芽味始全。
或問此爲真品否，其中自有石如拳。
讀范吏部三高祠堂記
作者：樓鑰
朝代：宋

三高之風天與高，三高之靈或可招。
小山以後無此作，具區笠澤空寥寥。
幾從垂虹蕩雙槳，寓目滄浪獨怊悵。
筆端不倒三峽流，欲遽招之恐長往。
前身陶朱今董狐，襟抱磊落吞江湖。
瑰詞三章妙天下，大書深刻江之隅。
我來誦詩凜生氣，若有人兮在江水。
扁舟獨釣膾鱸魚，茶竈筆床歸甫里。
先生固是丘壑人，只今方迫功與名。
謝公捉鼻恐未免，便看林藪生風雲。
他年事業滿彜鼎，乞身歸來坐佳境。
不嫌俗士三斗塵，容我漁蓑理煙艇。
貢闈對硯盤發歎
作者：樓鑰
朝代：宋

老去未忘黄與朱，琢成三硯樂閒居。
豈能更作諸生業，但欲頻看後世書。
視草北門才已盡，持衡南省計尤疎。
便須再挂衣冠去，約汝同歸故草廬。
賀監湖上·其一
作者：樓鑰
朝代：宋

萬頃平湖一葦杭，此歸喜似賀知章。
上恩賜與西湖曲，遂老吾家歸照堂。
賀監湖上·其二
作者：樓鑰
朝代：宋

狂客歸來終好夸，越王城下占烟霞。
此中信美非吾土，不似西湖是我家。
賀雪八盤嶺上作
作者：樓鑰
朝代：宋

平時卧雪似袁安，誰肯凌晨犯苦寒。
百辟班中因族賀，八盤嶺上得遥看。
層層觀闕瓊樓聳，納納乾坤玉宇寬。
悵望僊山何處是，欲從此地徑驂鸞。
資聖寺
作者：樓鑰
朝代：宋

野溪清淺度危橋，徑策枯筇上紫霄。
曉霧暗蒸山寺雨，松風深隠海門潮。
浮杯水漲人何在，洗鉢池清意已消。
又上樂亭基上望，雲山萬里更逍遥。
賦揚州伯父海檜
作者：樓鑰
朝代：宋

潜虬拔地徑夭矯，騰拏勢出青雲表。
爲誰猶向此中蟠，坐閲春秋昏復曉。
團團高蓋月輪平，矗矗蒼叢衆星小。
枯槎當面結生香，外有霜皮細勻遶。
乃知造化有神巧，散作樛枝窮樹杪。
雖非直榦棟梁材，怪怪奇奇樂幽窈。
獨秀海山臨浩漾，駭浪翻空雲縹渺。
茁芽自有甘露滋，弄影幾經霜月皎。
崢嶸老氣本天然，後生矯揉何時了。
我家揚州真好事，買歸但覺千金少。
夜半有力欲負之，護持和璧終歸趙。
從來寫照無髣髴，畫師欲快毫端掃。
解衣盤礴意慘澹，卷起生綃色徒愀。
我來青邊立寒峭，自憐氣與秋天杳。
倚筇一笑賓亦歡，開尊相與傾清醥。
謂當好此如好賢，爲君三復緇衣篇。
時時來前看不足，終待結屋平湖邊。
賦蔣甥若水番馬圖
作者：樓鑰
朝代：宋

何處驅來良馬六，騮黄參錯如花簇。
胡爲不作騰驤去，各有游韁縶前足。
胡人下馬俱少休，背倚氈裘眠正熟。
酋豪揀箭奚奴撚，意欲射麞不遺鏃。
琵琶橫倚續續彈，一夫坐聽胡中曲。
卧擁提壺將引飲，英氣虬鬚皆貴族。
沙磧坡陀高復低，天寒不見寸草綠。
我行燕薊頗見之，狼帽烏靴乃其俗。
勿云恃勇不知義，要以赤心置其腹。
嗚呼安得壯士健馬咸作使，坐令戎虜爲臣僕。
贈丁相士
作者：樓鑰
朝代：宋

相形何似且論心，眼力工夫見淺深。
古怪清奇任君說，靈臺一片若爲尋。
贈于湖劉相士
作者：樓鑰
朝代：宋

自笑今年卦氣闌，壯心銷盡鬢毛殘。
明知七十無多子，只問何時可掛冠。
贈僧文可往黄州建東坡寺
作者：樓鑰
朝代：宋

一坡久矣郡城東，居士來游地望崇。
問舍求田煩作計，拈槌豎拂看談空。
共分龐老沈江寶，要奉儋州禿鬢翁。
去作開山第一代，燈燈相續到無窮。
贈光孝益老
作者：樓鑰
朝代：宋

鴒原鴻鴈行，此理懸諸天。
萬事可變滅，天性難推遷。
顯菴幼出家，潔饑同玄蟬。
一鉢寄西東，悠悠經幾年。
外慕等浮雲，百念灰無煙。
難兄忽相逢，觸動歡喜緣。
光陰信可惜，征袂何翩翩。
叱胥掩簿領，來同妙峯禪。
剌剌道家世，客淚如迸泉。
玉堂與黄閤，衣鉢親相傳。
游宦非爲貧，不敢替所先。
老師雖宴坐，至情豈唐捐。
此會非偶爾，絕倒秋風前。
手持詩卷來，謂予得無言。
曉以天性語，人生要有原。
嗟哉僞日薄，萁豆本同根。
一旦成仇敵，釜中急相煎。
寧知有佳人，芳草夢阿連。
相見無幾時，瞥如魚躍淵。
固知出世法，惜別詎不然。
又當作大觀，勿爲愛網牽。
千山元不隔，毋庸對床眠。
贈凌一源道人
作者：樓鑰
朝代：宋

知君曾住武當山，更解尋幽灊皖閒。
老矣無緣窮勝處，但思歸去卧鄉關。
贈別盧甥申之歸吳門
作者：樓鑰
朝代：宋

千里何妨命駕來，晤言未厭已西馳。
子休重賦瓊瑰贈，我亦懶歌親戚離。
好向清江論樂府，更從葉子說新詩。
樂閒引紙五十尺，爲篆離騷繼李斯。
贈別章茂獻尚書
作者：樓鑰
朝代：宋

我輩重來鬢已皤，貞元朝士苦無多。
才堪柱石猶歸去，柰此摧頹一老何。
贈寶藏老道源
作者：樓鑰
朝代：宋

骨相昂藏澗底松，平生禪窟儘從容。
幾年大隠清暉閣，今日來瞻獨秀峰。
打破畫瓶無罣礙，大開飯店喜迎逢。
今朝且逐征途去，何日重來聽曉鐘。
贈徐松
作者：樓鑰
朝代：宋

我爲浮名媿引年，老餘八十尚飄然。
不如合却談天口，歸向白雲深處眠。
贈成都魯講書
作者：樓鑰
朝代：宋

君家江發源，我生瀛之壖。
相望萬里外，中間幾山川。
近聞今子敬，文價驚鸞鵷。
何由夢見之，失喜瞻在前。
幅巾聳英標，銜袖出文編。
倒屣平生歡，劇談河漢懸。
老我三入朝，廣識兩蜀賢。
相與論諸公，與君最周旋。
自言隠太城，讀書三十年。
城中竹谿居，肥遯遠市廛。
清谿擁屋後，綠樹環前軒。
一舟號橫雪，可泝復可沿。
拂衣下三峽，非爲名利牽。
灧澦追古作，海潮賦新篇。
舊依槹閒公，來乘甬東船。
顧我何所取，有懷俱盡言。
老親苦多病，嘗藥冀少痊。
佳客不容留，欲著歸驂鞭。
間爲惡草具，願君少留連。
報無錦繡段，贈有朱絲絃。
一別無復會，摻袪意茫然。
蜀山渺何許，同聲惟杜鵑。
贈熊道人
作者：樓鑰
朝代：宋

十載隠潭衡，居然腑肺清。
枯禪參懶瓚，老氣激彌明。
筆底煙雲妙，人間勢利輕。
款門俄告別，江海一浮萍。
贈犁春謝耕道
作者：樓鑰
朝代：宋

歸耕十三年，此來殊欿然。
一犁正春雨，君行欲何處。
我方買紅船，重歸尋舊廛。
君亦早歸來，勿荒負郭田。
贈畫梅呂生
作者：樓鑰
朝代：宋

西湖處士賦疎影，未似希真好樂章。
豈是無情甘澹泊，受它風月幾凄涼。
贈相手文李道人
作者：樓鑰
朝代：宋

生有文在手，縱橫殆天予。
其閒動成字，往往傳自古。
舜褎梁武武，老十子貢五。
季友太叔虞，仲子竟歸魯。
仲弓有鈎文，宰我亦握戶。
敏士自文雅，習道本因輔。
鄧淵彭神符，瑣瑣不足數。
李郃陶士衡，三公皆定數。
白帝矜奇瑞，見誚漢世祖。
何爲言禍福，歷歷如君語。
自言傳希夷，妙處勝貌取。
見手知國封，況此細紋縷。
研油燎旃檀，始見掌中虜。
何如一覽頃，坐談樂與苦。
老我縮袖閒，不復煩推步。
子其訪塵中，英傑在何許。
贈范緯文秀才
作者：樓鑰
朝代：宋

中興道士以牛鳴，淡墨百果尤著聲。
妙入神品仍有靈，我不識之欽其名。
曾得烏犍兩橫軸，又有石榴才一幅。
武昌使君舊寄詩，末言秀才乃其族。
忽有緯文來款門，自言真是當家孫。
口誦羅詩若翻水，他詩歷歷俱能言。
一見前畫歎真蹟，願得生綃奮吾筆。
爲作來禽對石榴，一掃橫枝生意出。
我詩不工人已陳，有詩豈復能動人。
爲君一寫史君語，更求知己如羅君。
贈蜀二史
作者：樓鑰
朝代：宋

老我挂冠慙復彈，羨君登第遽休官。
幸哉有子事尤美，專以爲親人更難。
舊說三賢皆特操，今看二士倍榮觀。
同歸猶及襄陽老，一舸清風廿四灘。
贈鄭相士
作者：樓鑰
朝代：宋

知君冰鑑照人寒，我相儒酸未足觀。
東甬從來多俊秀，爲煩著眼細尋看。
贈陳居靖道人
作者：樓鑰
朝代：宋

溈汭道人身御風，棄家求靜慕僊蹤。
僊都有石立天半，特立要當如此峰。
贈黄真護道人游茅山
作者：樓鑰
朝代：宋

少年曾上三茅山，千巖萬壑窮躋攀。
烟霏空翠不可狀，弟兄聯騎欣清閒。
回頭五十有餘載，至今夢境猶班班。
初從崇禧入僊境，元符玉晨紛幢幡。
草庵精舍不知數，各占山麓清溪灣。
蓑衣相見黑虎谷，蒼然白髮猶朱顔。
延之土窟款清論，桃皮釀酒無留殘。
達道所居更奇絕，萬山開豁如重關。
一山巉巖似筆格，聳秀正矗湖中間。
白馬真人尚生氣，長史舊井藏餘丹。
異石若碎還復合，豢龍幾處多澄瀾。
華陽洞門閉已久，傳聞亦有游其藩。
撫掌浮漚湧如沸，僊人捧石手可扳。
最奇無如大茅峰，千尋直上天市壇。
中峰小峰如雁行，下視堆阜羅烟鬟。
三君司命時歸降，往往天風吹珮環。
人言春日羽衣會，胎禽終日來飛翻。
玄帝大鼎秦皇璧，丹砂六千在流泉。
地無虺虎與荆棘，但有衆藥堪延年。
洞天凡蹤不易到，我欲再往良獨難。
有時慨想舊游處，陟岡惘惘涕爲潸。
江夏僊人有僊骨，卓爾拔俗甘瓢簞。
摇鈴真能徹帝所，揮钁自足驅神姦。
曾入金華訪初平，今往地肺求洞玄。
游經都城道價重，拂袖忽厭拘塵煩。
徑登紫芝繡衣亭，咫尺衆真相往還。
神僊渺茫信可學，祇恐涓塵天意慳。
但見茅君極僊品，誰知求道越岨艱。
至今豐碑載錫文，舟墮千劍如指彈。
君得此居宜勇進，勿使學步譏邯鄲。
我欲休官未容去，歸夢遇覺多愁歎。
終當掛冠四明隠，捫蘿采石紉芝蘭。
江東日暮雲生處，安得羽化同霞餐。
贈龍游術士胡杲
作者：樓鑰
朝代：宋

方笑劉郎問大鈞，從來禍福本無門。
世閒生老病死苦，時至即行何足論。
走筆送僧義沖
作者：樓鑰
朝代：宋

一氣行太虛，流形紛不齊。
要之本無物，洞然無足疑。
梵志有至言，還我未生時。
燒了似不曾，亦有毛僧詞。
沖師名家子，少年習裘箕。
談吐霏木屑，落筆皆珠璣。
自稱十年來，不復念作詩。
空門坐枯禪，綺語知昨非。
聞之意已消，談笑到日西。
習氣終未盡，舊編還自携。
秀句堪供佛，古作力可追。
愛玩不去手，未免成一癡。
又欲上西湖，駐錫來語離。
我生墮宿業，筆硯置藩籬。
拔擢困胃腎，未老神已疲。
幾欲焚故藁，要使心清夷。
君詩既不作，何不等棄之。
萬事都放下，一意探玄機。
語罷復自笑，無使高人知。
作詩固無用，參禪亦胡爲。
勸人反自蹈，此紙何必揮。
不如兩俱忘，他時赤體歸。
趙南仲寄王朴畫貓犬戲爲之賦
作者：樓鑰
朝代：宋

䰐鬖兩狻猊，胡爲到庭戶。
細觀畫手妙，模寫真態度。
意足謝繁筆，不待丹青汙。
亂掃腹背毛，頭足巧分布。
尨也如愁胡，眉攢眼光注。
豈惟足生氂，垂耳紛敗絮。
掉尾固自若，狸奴爲驚瞿。
側耳實畏之，衝目猶敢怒。
誠知取形似，不吠亦不捕。
對之輒一笑，聊用慰沈痼。
趙司戶挽詞
作者：樓鑰
朝代：宋

奕奕佳公子，詞場早策勳。
願爲新進士，終屈病參軍。
舊事成清夢，高標想斷雲。
傷心桑落酒，無復到孤墳。
趙安國梅坡
作者：樓鑰
朝代：宋

隆暑倦行役，梅坡得暫閒。
卷簾南浦岸，終日對成山。
竹裏清風遠，棋邊夕照還。
歲寒重卜醉，覓句暗香間。
趙左司挽詞·其一
作者：樓鑰
朝代：宋

行誼高餘子，文章自一家。
嶽神均客禮，敵國歎才華。
直節曾無苦，全瑜更不瑕。
儒流有遺恨，不見草黄麻。
趙左司挽詞·其三
作者：樓鑰
朝代：宋

許國終無撓，居家不願餘。
深蒙明主眷，未覺故人疎。
高論三千牘，陰功四一書。
佳兒承積慶，端可大門閭。
趙左司挽詞·其二
作者：樓鑰
朝代：宋

淮甸爭錢幣，夔城辯戍兵。
詔歸南郡近，公去北門輕。
避寵若將浼，求閑竟不成。
亦齊無適莫，一笑老于行。
趙左司挽詞·其四
作者：樓鑰
朝代：宋

鄉貢蚤馳譽，郎潜方比肩。
求仙容我學，成佛歎君先。
天癸年將暮，金丹語未圓。
忽傳長別偈，天闊散雲煙。
趙待制挽詞·其一
作者：樓鑰
朝代：宋

明主晝三接，清班歲九遷。
一居周柱史，徑入漢甘泉。
批敕嚴東省，掄材上小天。
平生經國志，惜不冠貂蟬。
趙待制挽詞·其三
作者：樓鑰
朝代：宋

半世誰知己，登門意氣傾。
交情忘父行，文會忝余盟。
持論先忠厚，談經歎老成。
幽光誰爲發，落筆淚縱橫。
趙待制挽詞·其二
作者：樓鑰
朝代：宋

詩近劉賓客，手追歐率更。
雙旌古良吏，萬卷老書生。
世諦浮雲薄，生緣曉夢驚。
吁嗟東向議，何日遂施行。
趙提荆挽詞·其一
作者：樓鑰
朝代：宋

毓秀從天派，盱衡動至尊。
使星方炳耀，卿月遽侵昏。
已矣悲吳館，誰歟護北門。
慶源流未艾，文獻藹諸孫。
趙提荆挽詞·其三
作者：樓鑰
朝代：宋

客授早登龍，襟期一笑同。
門清心似水，論正氣如虹。
近問書猶濕，重來跡遂空。
無因送丹旐，老淚灑西風。
趙提荆挽詞·其二
作者：樓鑰
朝代：宋

處事才游刃，論文辯粲花。
英姿凜熊豹，健華走龍蛇。
持橐身終外，垂車夢到家。
平泉花木在，愁絕舊生涯。
趙縣丞挽詞
作者：樓鑰
朝代：宋

玉立佳公子，哦松始戍瓜。
拳拳飭邊瑣，寸寸畫江沙。
慷慨志憂國，清修僧在家。
送行詩尚濕，身世遽空華。
趙資政園梅篆
作者：樓鑰
朝代：宋

小徑回環里許長，寒梅森列間疎篁。
路如古繭縈繆篆，身似輕煙繚印香。
九折坂中經蜀險，八盤嶺上趁朝忙。
歸來游戲通幽處，笑看危途九太行。
趙資政建三層樓中層藏書
作者：樓鑰
朝代：宋

危樓傑立潭府雄，仰望驚瞿何穹窿。
擎以八柱真良工，恍如木天移海東。
扶欄三級橫復縱，八窗交映光玲瓏。
更上一層迥不同，歷覽萬象俱空濛。
東南太白金峩峯，西山千疊青芙蓉。
環遶不斷如屏風，平疇彌望禾芃芃。
城郭市井聚螘蜂，煙樹高低知幾叢。
澄湖一片磨青銅，潮來江漲銀在鎔。
海匝三垂屬提封，四山寬圍城在中。
地平樓小望易窮，安得高卧陳元龍。
麗譙公府難從容，二閣均在道佛宮。
江山得助無遺蹤，眼前突兀忽此逢。
主人榦國成棟隆，鼎彜久書柱石功。
名遂身退茲明農，卜築深靜依高墉。
百間朗朗羅心胸，咄嗟不待鼛鼓鼕。
最後奇觀凌虛空，窗戶未須濕青紅。
似聞廬陵周益公，亦作此樓高於崧。
相望落落見兩翁，心匠不謀如影從。
我欲效顰意方濃，一朝登眺若發矇。
不願侍公飲千鍾，不願舞女紛歌僮。
插架三萬牙籤重，此身願爲書蠹蟲。
不然相陪夕陽舂，與公憑欄送冥鴻。
趙資政招賞川海棠次袁和叔韻
作者：樓鑰
朝代：宋

少陵千古詩人傑，每見名花輒題絕。
錦棠無如蜀川盛，見說千林天染纈。
大篇短章合無數，忍對此花舌如結。
黄鵠銜子萬里來，春光頗向東南洩。
槹閒老子携春歸，移石鬰林表高潔。
崇桃炫晝不足言，紅艷燒林疑益烈。
棠梨小紅自退聽，不待騷人定優劣。
兩登蜀道歸海濱，一琴一龜全晚節。
嘉招容我到花下，春酒新篘公自挈。
攀翻亂插人共醉，十二金釵不成列。
袁安參坐爲長哦，同氣相求磁石鐵。
不須高燭映紅粧，佳月自能明作哲。
紅潮滿頰卧林間，風流誰敢來分別。
趙資政當山堂
作者：樓鑰
朝代：宋

我公仁存心，樂山心如丹。
平生經行處，不厭行路難。
青城及大面，萬疊連百蠻。
捫參仰脅息，亦嘗坐長歎。
功成歸四明，得地數畝慳。
城隅路窮際，小橋水汪灣。
蕭條漁家市，中有屋百間。
危樓俯人世，一看山四環。
堂深無他景，猶以城當山。
城荒披綠莎，青青透槹閒。
秀潤長滿門，坐對無躋攀。
日夕氣亦佳，鳥飛相與還。
終日看不厭，徙倚十二欄。
有如擁泰華，管窺見一斑。
况茲綠陰成，連朝雨潺潺。
濃翠真欲滴，秀色幾可餐。
我家但環堵，窮年困彎跧。
出門得曠望，遥碧羅煙鬟。
有時碧雲湧，半空聳商顔。
須臾輒變滅，欲駐良亦艱。
羨公得佳趣，容我游其藩。
悠然時見之，重門勿令關。
趙路鈴挽詞·其一
作者：樓鑰
朝代：宋

蚤歲游金闕，霞冠拜紫宸。
可堪天寶亂，及見會昌春。
宛宛王孫態，飄飄物外身。
靈光愴陳迹，遺老更何人。
趙路鈴挽詞·其二
作者：樓鑰
朝代：宋

諸父論交久，忘年許與盟。
登山陪躡屐，泛月共飛觥。
來往開三徑，安閑羨一生。
山深淒薤露，愁憶醉歌聲。
跋余子壽所藏山谷書范孟博傳
作者：樓鑰
朝代：宋

宜人初謂宜於人，菜肚老人竟不振。
承天院記顧何罪，一斥致死南海濱。
賢哉別駕眷遷客，不恤罪罟深相親。
衮衮不容處城闉，夜遣二子從夫君。
一日携紙丐奇畫，引筆行墨生煙雲。
南方無書可尋閲，默寫此傳終全文。
補亡三篋比安世，偶熟此卷非張巡。
巖巖汝南范孟博，清裁千載無比倫。
坡翁侍母曾啟問，百謫九死氣自伸。
別駕去官公亦已，身雖既衰筆有神。
我聞此書久欲見，摹本尚爾況其真。
輟公清俸登堅珉，可立懦夫羞佞臣。
跋塗毒與惠老偈
作者：樓鑰
朝代：宋

我銘師塔，而不識面。
一瞻頂相，爛爛巖電。
橫說豎說，不待饒舌。
塗毒一聲，百獸腦裂。
跋李少裴脩禊序
作者：樓鑰
朝代：宋

蘭亭修禊永和中，羣賢高會俱雍容。
右軍作序亦寓耳，藁草乃致傳無窮。
自言疑若有神助，他日屢書終不同。
歷代傳寶在祕府，尤其甚者唐太宗。
當時搜取極心力，模本一一攽羣公。
惟此真蹟最奇絕，蕭梁開皇有遺蹤。
親御奎文賜元嘉，龍蟠鳳翥何其工。
辯才所取祕昭陵，此本一洗凡馬空。
崔家兄弟列清要，誨子况復稱龜龍。
圖書四部資校讎，當時尚有貞觀風。
自云此爲最善本，冰御臣液題甚恭。
李王深得撥鐙法，筆力絕勁雄江東。
右軍以來皆妙筆，名勝異代如相從。
病餘扶憊行掃松，李君携來爲發蒙。
平生多看舊墨本，一見使我開心胸。
摩挲歎息不自已，至寶盍入明光宮。
隠居懷寶正不惡，異氣或能牛斗衝。
叩門有客勿傾倒，恐有御史來乘驄。
跋汪季路所藏脩禊序
作者：樓鑰
朝代：宋

永和歲癸丑，羣賢會蘭亭。
流觴各賦詩，風流見丹青。
右軍草禊序，文采粲日星。
選文乃見遺，至今恨昭明。
字畫最能意，自言勝平生。
七傳到永師，襲藏過金籝。
辯才尤祕重，名已徹天庭。
屢詔不肯獻，託言墮戎兵。
妙選蕭御史，微服山陰行。
譎詭殆萬狀，徑取歸神京。
辯才恍如失，何異敕六丁。
文皇好已甚，丁寧殉昭陵。
當時馮趙輩，臨寫賜公卿。
惟此定武本，謂出歐率更。
採擇獨稱善，遂以鎸瑶瓊。
流傳迨五季，皆在御寢扃。
耶律殘石晉，睥睨不知名。
意必希世寶，氈裹載輜軿。
帝𤜱既北去，棄與朽壤并。
久乃遇知者，龕置太守廳。
或云政宣閒，此石歸紹彭。
又言入內府，宣取恐違程。
焚膏繼短晷，拓本手不停。
疊紙至三四，肥瘠遂異形。
南渡愈難見，得者輒相矜。
我見十數本，對之心欲酲。
汪侯端明子，嗜古自弱齡。
錦囊荷傾倒，快覩喜失聲。
带流及右天，往往字不成。
而此獨全好，護持如有靈。
尤王號博雅，異論誰與評。
硬黄極摹寫，唐人苦無稱。
贋本滿東南，瑣瑣不足呈。
猶有婺與撫，碔砆近璜珩。
右軍再三作，已覺不稱情。
心慕且手追，安能效筆精。
響搨固近似，形似神不清。
不如參其意，到手隨縱橫。
况我筆素拙，何由望群英。
近亦得舊物，庶幾窺典刑。
此本更高勝，著語安敢輕。
孤風邈難繼，悵望冥鴻征。
跋盧申之所藏韋偃三馬
作者：樓鑰
朝代：宋

嗟哉馬之生，馳驟乃其性。
一爲人所羈，寸步不得騁。
局促閑廐中，專俟圉人令。
調服無踶齧，始可用朝請。
戰騎冒鋒鏑，或致隕其命。
繡羈非不華，金狨號爲盛。
青黄木之災，此亦馬所病。
立仗尤貴重，一鳴輒斥屏。
何如在牧時，卧起玩烟景。
豐草勝芻豆，清波恣游泳。
韋侯擅筆精，幻出無人境。
思陵賜珍題，昭回光炳炳。
身方縛名韁，三年慙負乘。
細窺樂寬閒，悠然動歸興。
跋綦北海扈從書事詩
作者：樓鑰
朝代：宋

晉陽固自有高共，奉天豈可無宣公。
當時扶日滄海東，尚想健筆驅長風。
指揮諸將如奴童，中興內相當推功。
斷碑毋庸詫詩工，制藁具在鑾坡中。
跋袁起巖所藏脩禊序·其一
作者：樓鑰
朝代：宋

悵望當時真蹟，臨摹所在支分。
千載但稱合作，誰能有感斯文。
跋袁起巖所藏脩禊序·其二
作者：樓鑰
朝代：宋

定本爲世第一，此又在定武前。
今日錦標玉軸，向來不直一錢。
送一老住廬山歸宗·其一
作者：樓鑰
朝代：宋

久向東山捲藏經，鬼神推出舉軍驚。
從來要去廬山住，好就山中過此生。
送一老住廬山歸宗·其三
作者：樓鑰
朝代：宋

千古名山大道場，止因賦重遂荒涼。
後之君子誰能弛，試向山前問老蒼。
送一老住廬山歸宗·其二
作者：樓鑰
朝代：宋

啐啄同時不偶然，史君提起正當年。
向來閙市難行道，今日人天聽說禪。
送一老住廬山歸宗·其五
作者：樓鑰
朝代：宋

廬山面目非難識，橫嶺側峰皆是真。
若待出來方識破，不知何用箇中人。
送一老住廬山歸宗·其四
作者：樓鑰
朝代：宋

歸宗法窟寖湮微，拭眼餘風靡孑遺。
法鼓一聲精彩變，要如光弼用軍時。
送人之官池州
作者：樓鑰
朝代：宋

春空吹雨作餘寒，去去扁舟不可扳。
伊昔曾游三大水，到今獨記九華山。
想君脈脈征途遠，屬我悠悠夢境閒。
回首江山固無恙，懷人倚待好詩還。